text:
Oyggjaleikirnir á Gotlandi eru nú settir, har svimjistevnan byrjar í morgin árini, við innleiðandi riðlum og finalum í fýra dagar. Útlitini eru rættiliga góð hjá føroyingum, um enn tað er ein eyka avbjóðing, at einans fimm svimjarar sleppa í hvørja finalu.
Svimjisamband Føroya og LÍV skrivaðu í dag undir eina tvey ára stuðulsavtalu í sambandi við átakið “Eingin svimjing uttan lívbjargara”
Hetta til at styrkja um átakið, sum Svimjisambandið sjósetti í 2009, og sum síðani er bygt upp við stuðli og undirtøku frá svimjifeløgum, svimjihallum, skúlum kring landið umframt øðrum stovnum og kommunum.
Litavska svimjistjørnan, Rūta Meilutytė, sum er OL-gullvinnari frá London og hevur heimsmet í 50 m. bringu, og í 100 m. bringu á bæði langgeil og stuttgeil, kom í gjár til Vágs, har hon komandi vikurnar skal verða á venjingarlegu í Páls Høll.
EM á stuttgeil verður sum kunnugt í Keypmannahavn í ár, frá 13. til 17. desember 2017. Donsku vertirnir bjóða í hesum sambandi nú øllum føroyskum fjepparum 15% í avsláttri uppá atgongumerki til stevnuna, um keypt verður frá í dag av og fram til 30. juni. Fyriskipararnir heilsa at tey vóna at vit gera nýtslu av hesum tilboði, so at eisini okkara góðu svimjarar fáa best møguligan stuðul.


c: text/html

text:
NemID er ein talgild undirskrift, sum kann nýtast á internetinum. NemID er bygt upp um nakað, sum tú veitst, og nakað, sum tú hevur: atgongdarkotan, sum bara tú veitst, og lyklakortið, sum bara tú hevur. NemID kann nýtast til allar føroysku netbankarnar.
Lyklakortið er til støddar sum eitt gjaldskort. Á kortinum eru nakrar einnýtiskotur prentaðar. Kortið er persónligt – tað er bert tann persónurin, sum kortið er sent til, sum kann nýta tað. Koturnar verða ikki góðtiknar í skipanini, um tær verða nýttar saman við brúkaranavninum og atgongdarkotuni hjá einum øðrum persóni. Sostatt ber ikki til at læna einum øðrum títt lyklakort.
148 kotur eru á einum lyklakorti, og tú fært sjálvvirkandi sent eitt nýtt, tá koturnar á kortinum eru um at verða uppi. Til ber eisini at bíleggja eitt nýtt lyklakort í skipanini, tá tú heldur, at tørvur er á tí, soleiðis at tú ongantíð manglar kotur.
Hevur tú NemID frammanundan, er neyðugt at góðtaka NemID reglurnar, soleiðis at Netbankin kann knýtast at tínum verandi NemID. Hetta gert tú í tínum Netbanka á telduni. Tá tú ritar inn, kemur ein mynd sjálvvirkandi fram, har tú kanst góðtaka NemID reglurnar.
Fyri at tú skalt kunna nýta títt NemID, sum tú hevur frammanundan, skal peningastovnurin hava títt danska persónsnummar (cpr-nr.) skrásett áðrenn 10. mai 2015. Vend tær til tín peningastovn, fyri at fáa títt danska persónsnummar skrásett.
Harumframt skal títt NemID hava verið í brúki seinastu 4 mánaðirnar, tvs. at tú hevur innritað við tínum NemID í hesum tíðarskeiði.
Ja, tað kanst tú. Tá tú hevur fingið danskt persónsnummar (cpr-nr.), skalt tú venda tær til tín peningastovn, sum kann knýta títt danska persónsnummar at tínum NemID.
Síðan kanst tú søkja um atgongd til danskar tænastur, sum nýta NemID. Hetta kanst tú gera á www.nemid.nu (um tú hevur danskt pass ella koyrikort) ella hjá Borgerservice (í Danmark).
Fyri at fáa NemID er neyðugt at góðtaka NemID reglurnar.Hetta gert tú í tínum Netbanka á telduni. Tá tú ritar inn, kemur ein mynd sjálvvirkandi fram, har tú kanst góðtaka NemID reglurnar.
Tá ið tú hevur góðtikið NemID reglurnar, verður ein NemID brúkari stovnaður sjálvvirkandi. Í tíðarskeiðnum 25. mai til 10. juni 2015, fært tú bræv sendandi við upplýsingum um títt NemID, lyklakorti og NemID reglunum.
Nei, tað kunnu tit ikki. NemID er strangliga persónligt.
NemID er persónligt á sama hátt sum ein undirskrift. Um A skrivar undir við navninum hjá B og falsar undirskriftina hjá B, er hetta skjalafalsan. Um A nýtir NemID hjá B, er hetta eisini skjalafalsan.
Nei, tað kanst tú ikki. NemID er strangliga persónligt og kann ikki nýtast fyri ein annan.
NemID er persónligt á sama hátt sum ein undirskrift. Um A skrivar undir við navninum hjá B og falsar undirskriftina hjá B, er hetta skjalafalsan. Um A nýtir NemID hjá B, er hetta eisini skjalafalsan.
Um A hevur tørv á at skriva undir fyri B, kann tað henda, við at B gevur A eina fullmakt. Í hesum føri skrivar A undir við síni egnu undirskrift ella sínum egna NemID vegna B sambært fullmaktini.
Um B er sjúk/ur, dement/ur ella í aðrari varandi støðu, ið ger, at viðkomandi ikki er førur fyri at røkja síni egnu áhugamál, kann A søkja Ríkisumboðið um at gerast verji hjá B. Sum verji kann A skriva seg undir vegna B við síni egnu undirskrift og sínum egna NemID sambært verjumálinum.
Nei, tað kanst tú ikki. NemID er persónliga talgilda undirskriftin hjá brúkaranum. Eitt av krøvunum til NemID er, at eigarin er tann einasti, ið hevur eftirlit við sínum NemID. Eingin annar má hava atgongd til at nýta undirskriftina.
Nei, tú fært eitt NemID og eitt lyklakort. Tó er neyðugt at samtykkja í øllum trimum peningastovnunum, fyri at títt NemID skal verða knýtt at øllum trimum Netbankunum.
Nei, ein týðandi partur av trygdini verður settur í vanda, um tú avritar ella skannar títt lyklakort. Trygdin í NemID er bygd upp av tveimum faktorum, sum eru skildir sundur: tíni atgongdarkotu og tínum lyklakorti. Tey skulu vera hildin atskild, fyri at trygdin skal vera so góð sum gjørligt.
Um tú sum føroyskur NemID-brúkari hevur tørv á hjálp til NemID, skalt tú ringja til tín peningastovn.
Tú skalt hava eina nýggja fyribils atgongdarkotu, sum tú skalt nýta til at lata títt NemID upp aftur. Tá tú hevur skriva fyribils atgongdarkotuna inn, skalt tú gera tína persónligu atgongdarkotu.
Bílegg eina nýggja fyribils atgongdarkotu her, ella set teg í samband við tín peningastovn.
Tú kanst bíleggja eitt nýtt lyklakort við at rita inn á her við tínum brúkaraeyðmerki og tíni atgongdarkotu. Tað virkna lyklakortið verður sjálvvirkandi sperrað, tá tú bíleggur eitt nýtt.
Nei, NemID-loysnin í Føroyum umfatar bert føroysku peningastovnarnar.

robotstxt: allowed

filter: keep


text:
Tá ið tú arbeiðir innan øki hjá Føroya Arbeiðarafelag og Havnar Arbeiðsmannafelag og er limur í fakfelag teirra hevur tú rætt til løn sambært teimum sáttmálum sum nevndu feløg hava gjørt.
Høvuðssáttmálin gevur rætt til lønina í talvuni niðanfyri:
1. maj 2016 er grundlønin kr. 123,09. Við starvstíð í 3 ár, er lønin 124,63, í 5 ár 126,17, í 7 ár 127,09, í 9 ár 128,01.
1. mai 2017 kom nýggj og sera tiltrongd 11 ára starvstíð.
Tímaløn sambært høvuðssáttmálanum:
Umframt høvuðssáttmálan hava Havnar Arbeiðsmannafelag og Føroya Arbeiðarafelag í hvør sínum lagi aðrar sáttmálar fyri t.d. bussførarar, dagrøktarar, hotell- og matstovuyrki og portørar.


text:
Vencil hin 10. er komin út. Hetta er fimta árið hjá skaldskaparritinum Vencli.
Vencil hevur hesi seinastu fimm árini borið fram fyri føroyska lesaran manga góða yrkingina, manga góða stuttsøguna og manga góða ritroyndina. Vencil 10. stendur ikki aftan fyri hinar undanfarnu.
Í hesum Venclinum eru aftur nógvir góðir útlendskir rithøvundar, klæddir í føroyska málið. Millum annað eru ikki færri enn 13 yrkingar eftir ógvuliga eksklusiva danska yrkjaran Willum Peder Trellund, sum Ragnar M. Egholm hevur týtt. Ragnar, sum sjálvur kendi Trellund, hevur eisini skrivað eina ritroynd um kennskapin teirra millum. Fyrimyndin til evropiska stuttsøgu, “Novelle”, eftir týska stórskaldið Johann Wolfgang von Goethe, hevur Símun av Skarði týtt til føroyskt. Ein stuttsøga, sum er kravdur lesnaður í enskum í miðnámi, er stuttsøgan “Eini heimsøkt hús” eftir Virginia Woolf, ið Oddfríður Marni Rasmussen hevur týtt. Alexandur Kristiansen hevur týtt mætu yrkingina “Teir innanholaðu menninir” eftir T.S. Eliot. Gurðið Helmsdal Nielsen hevur týtt nógv umrøddu yrkingina “Á eini tokstøð í undirgrundini” eftir Ezra Pound. Tina K. Jakobsen hevur týtt yrkingina “Brúksseðilin” eftir Bertolt Brecht. Seinasta týðingin í 10. Vencli er ein ógvuliga forkunnug søgu, ið gongur fyri seg í Fuglafirði seinast í 80 árunum. Tað er norski rithøvundurin Finn Iunker, ið sjálvur arbeiddi í Fuglafirði um hetta mundið, ið hevur skrivað hesa sjálvsæviskendu søguna. Jákup í Skemmuni hevur týtt hana til føroyskt.
Vencil er aftur hesa ferð stoltur av at kunna bjóða føroysku lesarunum nógvar góðar føroyskar høvundar. Ein debutantur er við. Tað er Tina K. Jakobsen, ið hevur eina yrking við. Gurðið Helmsdal Nielsen hevur fýra nýggjar yrkingar við. Heðin M. Klein hevur eina yrking. Katrin Ottarsdóttir er aftur við hesa ferð, og hevur hon fýra yrkingar við. Gunnar Hoydal hevur skrivað eina framúr góða ritroynd um býir og bøkur. Katrin Reinert, sum fyri fáum vikum síðani gav út sítt fyrsta yrkingasavn, hevur tvær yrkingar við. Annika Skaalum hevur eina av sínum stuttligu og skeivu søgum við. Oddfríður Marni Rasmussen hevur eisini tvær nýggjar yrkingar við.
Permuna til Vencil 10. hevur Arnbjørn Ólavsson Dalsgarð gjørt.
Um ikki alt ov langa tíð kemur ein enskur Vencil. Hetta er eitt úrval úr níggju teimum fyrstu Venclunum, ið Marita Thomsen hevur týtt til enskt.


text:
Tórur
Tórur, ið rópast eisini Ása-Tórur ella Øku-Tórur, er ein av teimun sterkastu ásagudinum í norrønu gudalæruni. Tórur er gudurin av tornu og verjarin av fólkættuni. Hann er sonur Óðins og Jord. Tórur hevði ein makað ið eitur Jarnaxa". Tey høvdu eitt barn ið eitur Magni. Kona hansara eitur Siv og børnini hjá teimun eru Trud og Móði. Siv hevði ein son framanundan ið eitur Ullur.
Hann eigur hamaran Mjölnir og gjørdi av dvørgum í Asgard við honum berjist hann mót tussum og risum. Kerran sum hann ekur í verður drivin av tveimum geitarbukkum. Ein geitabukkur er svartur og hin hvítur, teir eita Tanngrísnir og Tanngnjóstr. Tórur hevð ein eitt par av hanskum
Við ragnarøk man Tórur berjast við Miðgarðsorm og teir verða hvørjum øðrum at bana.
Tórur umtalast í mongum av Eddukvæðunum, t.d. í Hárbarðsljóðum har hann reypar av avrikum sínum.
- Eg var á eysturleið,
- bardist við jatnir,
- illar gívrar
- ið gingu á fjalli.
- Fjølment hevði jatnaætt verið
- um allir enn livdu,
- so varð ongin
- eftir í Miðgarði.
Tórshavn, Hósvík og hósdagur/tórsdagur eru nevnd eftir Tóri.
Keldur[rætta | rætta wikitekst]
- Hárbarðsljóð (týtt hevur Anker Eli Petersen) (2005).
- Gylvaginning (týtt hevur Anker Eli Petersen) (2005).
- Tór & Rán Postverk Føroya


text:
Umsóknarfreist: Stuðul til Fiskivinnuroyndir
Fiskivinnuroyndir er játtan hjá Fiskimálaráðnum, sum stuðlar royndir og kanningar – bæði praktiskar, vinnuligar og vísindaligar, ið menna og økja um framleidni í føroyskari fiskivinnu við atliti at lívfrøðiligari, búskaparligari og samfelagsligari burðardyggari gagnnýtslu av havtilfanginum
Verkætlanir, sum stuðul kann søkjast til, eru skipaðar í trý høvuðsøki:
- Burðardyggur fiskiskapur
- Royndarveiða og virðisøking av fiski
- Búskaparlig og samfelagslig menning av fiskivinnuni og førleikamenning í øllum liðum
Serligur dentur verður lagdur á, at:
- vinnan tekur lut í verkætlanini
- eginfígging, onnur fígging og samfígging er skjalfest
- samstarv er við samstarvsfelagar í Føroyum (almennar og/ella privatar) og/ella uttanlands.
- at verkætlanin er skipað við einum stýrisbólki at fylgja við gongdini
Fyritøkur, almennir stovnar og einstaklingar kunnu søkja um stuðul úr Fiskivinnuroyndum.
Fiskivinnuroyndir kann útluta 7,2 mió. kr. komandi ár, sum er ein lækking uppá 1,4 mió. til nýggjar og verandi verkætlanir.
(Søga: ì byrjanini av 2016 var játtanin komin niður á 2,208 mió, men hendan varð hækkað við ársenda við 1,3 mió. , tá fíggjarlógin var samtykt fyri 2016. Játtanin varð hækkað við 5,1 mió. upp í 8,4 mió. fyri 2017 og lækkar nú væntandi við 1,4 mió. niður á 7,2 mió. fyri 2018)
Víst verður á, at møguleiki eisini er hjá vinnuni at søkja um stuðul til setan av vinnugranskara innanfyri omanfyrinevndu økir við fígging upp til 50% (max. 300 kkr./ár í 3 ár)
Fyrivarni verður tikið fyri játtan á løgtingsins fíggjarlóg fyri 2018.
Um tørvur er á at orða hugskot til ítøkiligar verkætlanir ber til at seta seg í samband við samskiparan um hetta.
Umsóknir skulu verða samskiparanum í fiskivinnugransking í hendi í seinasta lagi mánadagin 4. desember 2017, kl. 12:00.
Meira fæst at vita:
Programm, umsóknarbløð, vegleiðingar og annað kunnandi tilfar fæst á heimasíðu okkara www.fvg.fo
Áhugaði eru vælkomin at venda sær til Jákup Mørkøre, samskipara, við møguligum spurningum.


text:
Kvøldskkúlin í Kollafirði, tað er Tórshavnar kvøldskúli, læt ársins framsýning upp í gjár. Nógv fólk vóru komin saman. Har var tónleikur og kaffi og alt , sum hoyrir til. Tey føroysku klæðini fylla allarmest á slíkum framsýningum, og tey eru eisini listaverk - verd at skoða. Sýningin hevði livandi modell í klæðunum, tað var vakurt at síggja.
Lærarin Poulina greiddi frá maynstrum og arbeiði. Í fleiri førum var silvurið eisini heimagjørt í silvursmíð í Kvøldskúlanum. Tann ovasta myndin er av nykarósu, persónligt heimagjørt mynstur eftir nykarósuni á Sandi. Onkur hevði mynstur við Frænarorminum, sum ein ungur maður hevur teknað. Mammur og ommur og langommur eru tær sum mest ganga á handarbeiðsskeiðnum.


text:
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Líkheitir millum nátturulismu, Dawkinsa darwinismu og satanismu
Hetta er eitt kjak millum tveir leiðandi satanistar, úr Anton Lavey satanisku kirkjuni og ein kristnan sjónvarpsvert. Satanistarnir báðir duga ótrúliga væl at argumentera og eru ómetaliga róligir (nærmast ov róligir), og tann kristni brýtur alt ov ofta av, sum er heldur irriterandi.
Tað sum er ræðandi við prátinum, er at hendan sataniska dogmam byggir nátturuleika. Menniskjan er eitt djór, gott og ilt eksistera ikki, etikkur er ikki absolutur, men heldur hugsjónin hjá tí einstaka, hevnd er eitt nátturligt instikt sjálvt tá ein sjálvur fer skeivur, Hitler var heldur ikki óndur í sínari viðferð av jødunum. Bara fyri at nevna nakað av tí sum kemur fram.
Eg skrivaði fyrr í árinum eitt heldur langt innlegg um tað mynd Richard Dawkins, teknar av nátturuni og tilveruni:
Ikki tað at Dawkins eins og hesir satanistar er jaligur um dapra veruleikan (hann pástendur jú, at menniskjan kann fyribyrgja genunum, um vitanin er til tess og at vit soleiðis kunnu mennað okkum ein veg út úr trupuleikanum), men heimsmyndin sum Dawkins teknar (og sum hann ikki ynskir at fáa fótafesti) og tann heimsmynd sum hesir satanistar framseta er kortini ikki heilt ólík. Tað tykist fyri mær, at alt í meðan Dawkins flýggjar frá hesi heimsmyndini sum hann umboðar, so liva hesir satanistar darwinistisku heimsmyndina fult út.
Í løtuni taki eg hetta, sum um at satanistar liva darwinismuna etiskt fult út, av tí eini grund, hon er nátturlig og viðkomandi fyri tann einstaka.
Tað er eyðsæð at flestu menniskju ikki hoyra til hendan bólkin, men kann ein slík heimsfilosofi knappuliga bróta seg frá okkara siviliseraða hugburði? Hetta sóu vit jú í undanfarna árhundra, har persónar av bestu meining ynsktu at uppbyggja utopia á jørð.


text:
Stórt løgregluátak er í belgiska høvuðstaðnum Brússel í dag.
Løgreglan fekk fráboðan um ein illgrunasaman mann nær við Place de la Monnaie í miðbýnum í Brússel. Maðurin var í einum langum frakka, har leidningar sóust stinga út.
Illgruni er um, at maðurin hevur eina bumbu og bumbuliðið hjá løgregluni er til staðar. Umráðið er avbyrgt og fleiri handlar og gøtur eru stongdar.
Maðurin er ikki handtikin enn, men sambært BBC hevur løgreglan tamarhald á støðuni.
Í morgin er tjóðardagur í Belgia og trygdin í býnum er sera høg. Fyrr í ár vórðu 32 fólk dripin í bumbuálopum í Brússel.


text:
Ein jarðskjálvti, ið er máldur 7,3 í styrki á Richterstiganum, rakti gjáranáttina markið millum Iran og Irak. Sostatt eru øki í báðum londunum ávirkað av skjálvtanum.
Tað verður mett at yvir 300 fólk eru deyð í skjálvtanum, og eini 2500 fólk eru særd. Tað skriva fleiri útlenskir miðlar.
Skjálvtin rakti Iran verri enn Irak, serliga var tað býurin Sarpol-e Zahab, ið liggur umleið 15 kilometrar frá irakiska markinum.
Eftirsum at skjálvtin hendi um náttina, hevur tað verið sera torført hjá bjaringarliðum, at koma framat raktu økjunum. Bjargingararbeiðið er tó í gongd, og mett verður, at jú longri hetta arbeiðið kemur, jú hægri fer deyðstalið at vera.
Fólk eru tysjaði út á gøturnar, av ótta fyri at fleiri ógvusligir eftirskjálvtar fara at koma. Fleiri bygdir liggja í streymloysi.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Gittarar, ljómborð, bassar og trummir vóru skift út við gaggir, bólt og málsmanshandskar, tá tónleikarar undir tretivu smurdu tónleikarar yvir tretivu av í einum fótbóltsdysti, ið fer í føroyska tónleikasøgu sum ein klassikari.
Í sambandi við Prix Føroyar varð sera nógv tosað um, hvørt tað er rætt at kappast í tónleiki. Her var eisini havt á loftið, at onkur av teimum eldru forðaðu fyri, at tey ungu sluppu framat. Á ovastevnuni leygardagin, vóru ljóðførini løgd til síðis, og teir gomlu møttu teimum yngru í einum braki av einum fótbóltsdysti. 12-6 gjørdist endaliga støðan, tá unga fótbóltselitan innan tónleik basti gomlu gubbunum í tí fyrstu tónleikarar undir tretivu móti tónleikarum yvir tretivu kappingini.
Hóast tónleikarar yvir tretivu høvdu so miklar menn, sum Terja Rasmussen, Hans Petur í Brekkunum og Anfinn Nielsen á liðnum, so megnaði liðið lítið ímóti monnum sum Mikael Blak, Rúna Højgaard, Kristian í Vági og blendandi góða Róki Jákupsson Jakobsen, ið við einum hattrikki í hvørjum hálvleiki, gjørdist toppskjútti í málrika dystinum.
Vit fingu orð á Rók eftir dystin. Hann var sera vælnøgdur við bæði sítt egna spæl og við liðið. Hann metti fremstu orsøk til sigurin vera skjótleikin hjá unga liðnum.
Hann sá tað eisini sum ein greiðan fyrimun hjá yngru leikarunum, at fyrireikararnir høvdu gloymt at skipa fyri farti av Rituni niðan til vøllin.
– Fleiri av gomlu leikarunum vóru so pøstir av gongutúrinum, at teir næstan ikki orkaðu at spæla áðrenn dysturin var komin í gongd, greiddi Rókur frá og vónaði at fyriskipararnir skipa fyri farti næstu ferð, soleiðis, at teir eldru eisini hava ein møguleika.
Rókur sigur, at ætlanir eru um, at tílíkar kappingar skulu haldast javnan, men ivast í, at veruligur spenningur kemur í fyrstu árini.
– Eg meti at við stórsigrinum í dag, so hava vit prógva, at tað verður ikki fyribils, at tónleikarar yvir tretivu klára at basa okkum yngru. Men eg meti tó, liðið yvir tretivu at vera stórfavorittar at vinna um trý ár, sigur 27 ára gamli Rókur.
Eitt sindur av spenningi var um at koma í dystin, tá eitt heldur ivasamt brotsspark varð dømt móti Róki. fyri hond á bóltin. Støðan hendi, tá Rúni Højgaard í yngra málinum hevði eina av nógvum góðum bjargingum, og bólturin stakk upp í albogan hjá Róki.
– Eg meti ikki at ein dómari sum Kim Milton hevði dømt brotsspark í hasi støðuni, segði Rókur.
Brotssparkið varð tó dømt og Terji Rasmussen settur at taka. Terji hevði eitt frálíkt skot heilt úti við stongina, men Rúni bjargaði sera sannførandi, og eftir hetta var eingin veruligur ivi um sigurin. Rúni spældi somikið væl allan dystin, at fyrrverandi HB og AB málverjin, sambært okkara heimildarfólki, átti at verið eitt gott boð uppá ein nýggjan landsliðsmálverja.
Bestu detaljuna átti Mikael Blak, tá hann við einum saksasparki økti um munin. Hetta mál var sambært heimildarfólki okkara í Nólsoy somikið flott, at Zuma hevði verið øvundsjúkur.
Lið yvir 30: Ingi Isaksen, Terji Rasmussen, Karl Martin Samuelsen, Jan McIntosh. Anfinn Nielsen (málmaður), Hans Petur í Brekkunum, Arnold Ludvíg og Brandur Jacobsen,
Lið undir 30: Kristian í Vági, Hergeir Staksberg, Sveinur Gaard Olsen, Heri Reynheim, Uni Debess (venjari). Rókur Jákupsson Jakobsen, Rúni Højgaard(málmaður), Rói Christiansen og Mikael Blak


text:
Í løtuni eru føroyingar á gosi. Vit hava uppliva eina vanvirðing av demokratinum frá einum landsstýrismanni, væl stuðlanum av sínum eftirlitsmyndugleika, Føroya Løgmanni, og tað finna vit okkum ikki í.
Sjálvt tey mest siðiligu eru í øðini, eg haldi ikki, at eg í mínari tíð havi uppliva so stóra øði móti okkara politikarum, ikki eingongd tá alt for til hundarnar í 90’unum. Men nú løgmaður dregur málið út, kann eg ikki lata vera við at hugsa, um hetta er tí hann veit, at fólk um eina viku ikki vera líka ill, tí við tíðini tekur líkasælan ofta yvir.
Well aftur til øðina, hetta málið er rættiliga groft, tað at Kári P. Højgaard hevur goymt upplýsingar fyri Løgtinginum í tveimum umførum, fyrst at Landsverk mælti frá at velja privatu tunnilsloysnina, og síðan lemjandi atfinningarnar, sum hansara egna ráð gav lógaruppskotinum. At hetta er fúlt duga øll at skilja, tí eru so nógv ill.
Hin parturin, ið snýr seg um løgmann, tað skilja ikki øll líka væl. Sjálvt løgmaður kallaði tað eina heksajakt í kvøld, mest sannlíkt, tí at hann ikki heilt skilur sína uppgávu, sum eftirlitsmyndugleiki. Men tað, sum løgmaður hevur gjørt, er faktiskt næstan líka groft. Løgmaður hevur til uppgávu at tryggja sær, at hini landsstýrisfólkini hava reiðiliga og samvitskufulla embætisførslu. Tá Kári P. Højgaard, so fyrst einum føri roynir at lumpa Løgtingið, og løgmaður í staðin fyri at taka sína eftirlitsábyrgd í álvara, ber í bøtuflaka, og sáðar iva um førleikan hjá Landsverki. Umframt, at løgmaður ikki kannar málið til botns, og spyr Innlendismálaráðið um onnur skjøl eru í málinum, ið áttu at komið fram. Ja, so hevur løgmaður svikið sína eftirlitsskyldu.
Eftirlitskyldan er ikki bara eitt eitið av einari skyldu. Hetta er sera álvarsamt, vit upplivdu undir okkara fyrrverandi løgmonnum, at hetta bleiv tikið í allar størsta álvara, eins og tað verður í øllum vesturlendskum demokratium. Henda skyldan er veruliga ein av høvuðsuppgávunum hjá Føroya Løgmanni, hetta er ein av orsøkunum til, at hann fær einar 3-4 arbeiðsmannalønir um mánaðin. Men hóast hetta, hevur núverandi løgmaður ferð eftir ferð ignorera hesa skylduna, bæði í sambandi við embætisførslu hjá Jørgen Niclassen og Kára P. Højgaard. Hetta undirgravar sjálvt álitið á politisku skipanina, og kann hava ómetaliga skaðiliga ávirkan á okkara fólkaræði.
Lóggávan er greið, og tað at onkrir landsstýrismenn ikki hava fatað sína skyldu er heldur eingin umbering, tí hetta tekur lóggávan eisini hædd fyri:
§ 5. Løgmaður ella landsstýrismaður verður revsaður, um hann tilætlað ella av grovum ósketni skúgvar til viks tær skyldur, sum liggja á honum sambært løgtingslóg um stýrisskipan Føroya ella lóggávuni annars ella starvsinnihaldi hansara.
Stk. 2. Ásetanin í stk. 1 er eisini galdandi, um so er, at løgmaður ella landsstýrismaður gevur løgtinginum skeivar ella villleiðandi upplýsingar, ella um hann, tá løgtingið viðger eitt mál, tigur við upplýsingum, sum eru av stórum týdningi fyri tingsins meting av málinum.
§ 6. Revsingin eftir § 5 er bót, hefti ella fongsul upp til 2 ár.
Stk. 2. Er brotið gjørt av ósketni, er revsingin bót ella hefti.
Stk. 3. Bøturnar verða ásettar eftir reglunum um dagbøtur í borgarligu revsilógini.
Lógin liggur her


text:
Tað er sjáldan, at heilt víða gitnir høvundar vitja Føroyar, men mikudagin 17. okt. vitjar ein av teimum mest umrøddu russisku høvundunum í løtuni – Mikhail Sjisjkin – í Havn. Sprotin og Hotel Føroyar seta russiskt á skránna, og vit sleppa at kaga inn í ein heim, flest okkara púrt einki vita um.
Høvið er, at bók hansara Brævabókin, ið er farin um allan heim, kemur út á føroyskum. Høvundurin helt tað vera so sjáldsamt, at verkið kemur út á okkara máli, at hann tekur sær tríggjar dagar millum framløgur, viðtal, fyrilestrar og skeið í Berlin, London, Moskva, Tokyo og New York at koma til Føroyar.
Í hesum sambandi verður russiskt kvøld á Hotel Føroyum tann 17. okt. kl 19.30 við hesi skrá:
Boðið verður vælkomið.
Nikolaos Kapnas og Jóannes Andreassen spæla russiskt tónleikastykki.
Mikhail Sjisjkin greiðir frá bókaverkinum Brævabókini og sínum skaldskapi.
Johnny Thomsen greiðir frá týðingini og greiðir eisini frá hinari bókini, ið eisini verður løgd fram: Meistaranum og Margaritu.
Nikolaos Kapnas og Jóannes Andreassen spæla.
Nýggja russisk-føroysk orðabók verður latin upp, og Johnny greiðir frá tí arbeiðinum.
Nikolaos Kapnas og Jóannes Andreassen spæla.
Síðan bjóðar Hotellið kaffi og okkurt afturvið.
Øll eru hjartaliga vælkomin!


text:
Í hesum døgum er tað næstan sum okkara egna landslið luttekur millum øll tey stóru í EM í fótbólti í Fraklandi. Spælið minnir nógv um okkara – vit royna at spæla góðan fótbólt, men verða trýstir aftur at verja, og leikararnir berjast sum úlvur á skóg fyri at fáa nakað burturúr. Tá tað óvæntaða hendir, er gleðin so stór, at vit næstan gráta av stoltleika. Men hesaferð er tað Ísland, sum hevur yvirtikið leiklutin hjá føroysku leikaranum, men í hugaheiminum eru teir eisini okkara.
At ein so lítil tjóð sum Ísland megnar at knógva fótbóltsrisum sum Portugal og øðrum, er eitt satt bragd. Tað er næstan sum Landskrona á sinni, og enn einaferð var tað Eysturríki, sum fekk stríðsandan úr Norðuratlantshavi at merkja.
Føroyskur fótbóltur hevði verið í nakað av einum aldudali, áðrenn vit veruliga reistu okkum aftur og vunnu tveir dystir móti Grikkaland í undankappingini til EM. Vit vóru líka við og næstan móti Ungarn, sum í Fraklandi hevur tikið øll á bóli. Liðið, sum var mett at vera veikasta liðið í kappingini, vann sín bólk, og hevur saman við íslendska avrikinum prógvað, at tað ber til, bara viljin er til staðar. Eisini albanar hava víst, at viljin ber langt.
Einki av hesum liðum hevur tær heilt stóru stjørnurnar á liðnum, hóast fleiri spæla í størri feløgum enn teir føroysku. Her er tað liðandin, sum ber liðini fram á leið, umframt eitt stórt arbeiði í heimlandinum at menna umstøðurnar – í hvussu er, tá tað snýr seg um Ísland. Tey eiga ongan Zlatan ella Ronaldo – tey eiga viljan at gera okkurt stórt og óvæntað.
Í Islandi hava tey gjørt nógv burturúr at menna umstøðurnar fyri fótbólti við at gera fótbóltshallir, so fótbóltur kann spælast árið á tamb. Uttan iva hava aðrar ítróttargreinir kært sína neyð um, at fótbólturin fær so nógv, men hetta er samstundis ítrótturin, sum savnar mest og gevur pláss fyri teimum flestu.
Tórshavnar Býráð hevur verið fyri nógvum atfinningum um, at so nógvur peningur skal brúkast til Tórsvøll heldur enn til annað, sum treingir. Men her mugu vit staðfesta, at vilja vit vera við, so kostar tað, og tað má satsast miðvíst fyri at náa úrslitum. Við at herma eftir Íslandi eru tað kanska vit, sum einaferð skapa yvirskriftirnar í altjóða fótbóltskappingum – hjartað er í hvussu er við.


text:
Byrjanartrupulleikar við comet
Comet-skipanin er ein stór KT-skipan eftir føroyskum viðurskiftum. Tað eru kroatar, sum hava ment skipanina, sum eini 20 lond/Fótbóltssambond brúka, tey flestu í Eysturevropa. Skipanin er sjálvsagt í ávísan mun snikkað til føroysk viðurskifti. Høvuðstingini á comet – í hvussu so er fyri FaroeSoccer – er nýggi leikaradátugrunnurin og elektroniski dómaraseðilin.
Tilgongdin hevur verið nokkso long, men átti kanska at verið eitt vet longri, so serliga feløgini og partvíst dómararnir kundu havt meira tíð at fyrireika seg til stóru broytingarnar. Men nú er comet-skipanin so tikin í brúk, og byrjanin hevur verið rímuliga góð, og FSF roynir at takla allar trupulleikar, sum stingast upp, so hvørt og skjótast tilber.
Størsti (fyri)munurin fyri FaroeSoccer í mun til fyrr er, at fysiski dómaraseðilin er avtikin. Nú síggjast allir dómaraseðlar á comet á netinum (um man hevur atgongd). Endaligu manningarnar eru sum útgangspunkt tøkar – og kekkaðar av dómaranum – longu ein tíma áðrenn dystarbyrjan, hetta er ein betring fyri øll, ikki minst fjølmiðlarnar. Beint eftir dystarlok – ella skjótast tilber – skrásetur dómarin so hendingarnar í dystinum og minutttølini.
Tá dómarin hevur skrásett sín part og leysgivið dómaraseðilin í skipanini, so er hann læstur, og dómarin sleppur ikki inn á hann aftur at broyta/rætta nakað. Skal nakað rættast ella skrásetast afturat eftir hetta, so má dómarin ella feløgini boða FSF frá hesum – og gjarna FaroeSoccer samstundis um møguligt. Møguligir feilir ella manglar verða vanliga fyrst funnir á FaroeSoccer, tí FSF hevur ikki nakra heimasíðu, sum vísur dómaraseðlarnar. Comet-skipanin er bara fyri tey, sum FSF gevur atgongd, tað er í løtuni typiskt dómarar og útvald umboð fyri feløgini.
FaroeSoccer fær tó í fyrstu atløgu einki gjørt í málum við skeivleikum (uttan so at vit sjálvir hava skrivað skeivt av frá comet), tí vit hava í prinsippinum ikki loyvi at broyta nakað, sum ein dómari hevur skrásett, ella at leggja nakað afturat, sum (kanska) manglar. Men vit vilja tó SERA fegnir frætta um møguligar skeivleikar ella manglar á FaroeSoccer, tí sjálvsagt skal alt vera so rætt sum tilber. EINKI er ov lítið at gera vart við!
Um úrslit og dómaraseðlar vanta á FaroeSoccer, so er orsøkin allarhelst tann, at dómaraseðilin ikki er tøkur á comet, tvs. at dómarin hevur ikki skrásett hann lidnan av einhvørjari orsøk.
FSF hevur fingið NÓGV at hugsa um og gera, nú comet-skipanin er sett í verk. Man lærir okkurt nýtt hvønn dag. FaroeSoccer dámar sum heild væl nýggju skipanina, og vit royna sum frægast at vera ein viðspælari eins og feløg og dómarar.


text:
Læring snýr seg um at økja sína vitan og menna sínar førleikar. Læring hevur harumframt við sær, at vit – hvørt vit vilja tað ella ei – broyta hugburð og atferð. Sum vit læra, síggja vit verðina øðrvísi, og vit uppføra okkum øðrvísi.
Seinastu árini havi eg saman við starvsfeløgunum ment og veitt oljuskeið til luttakarar um allan heim.
Vit læra fólk í oljuvinnuni um virðisketu, jarðfrøði, mentanarfatan, fyrisiting av náttúrutilfeingi og nógv annað gott. Amboðið, sum vit brúka, kallast OilSim. Hetta er ein lærisimulering, sum vit hava ment í tøttum samstarvi við lærarar og serfrøðingar innan ymisk fakøki.
Tá ein tílík lærisimulering verður brúkt, læra luttakararnir við at loysa avbjóðingar í bólkum í einum tykisligum veruleika í kapping og samstarvi við aðrar bólkar.
Vit hava valt at býta læringstilgongdina í tríggjar partar:
- Inngangur
- Avbjóðingin verður loyst
- Samandráttur og perspektivering
Tilgongdin verður stýrd av vegleiðarum (lærarum), sum hava ymsar leiklutir í hvørjum parti.
Í fyrsta parti skal vegleiðarin tryggja, at luttakararnir eru klárir at koma í gongd. Hetta merkir, at luttakararnir skulu fáa greiði á, hvør avbjóðingin er, hvørji amboð eru og hvør ástøði er til taks. Hetta verður vanliga gjørt við siðbundnum fyrilestrum, sum tó eru so stuttir, at luttakararnir ikki sovna.
Í øðrum parti gongur tað mesta av sær sjálvum, tí luttakararnir eru fult upptiknir av at loysa avbjóðingina. Leikluturin hjá vegleiðarunum er at motivera og loysa ivamál – men ikki at gera arbeiðið fyri luttakararnar.
Í triðja parti skal vegleiðarin fáa luttakararnar at reflektera og fata størru samanhangirnar í tí, tey hava gjørt. Hetta verður vanliga gjørt við at draga samanum og birta uppundir kjak millum luttakararnar.
Tá triði partur er liðugur, verður farið aftur til fyrsta part og í gongd við eina nýggja avbjóðing. Soleiðis verður hildið fram, til skeiðið er liðugt.
Stóra uppgávan hjá okkum er at sniðgeva skeiðið alt, soleiðis at vegleiðarin kann hjálpa luttakarunum at læra tað, tey skulu.
Mín fatan er, at hetta eydnast væl,
- tí alt er grundað á at tú lærir best, tá tú ert virkin,
- tí vit hava góðar vælútbúnar lærarar at stýra tilgongdini,
- tí luttakararnir læra av hvørjum øðrum,
- tí at læringsupplivilsi í stórum trekkum er planlagt framman undan og
- tí at vit geva luttakarunum frælsi at koma við kreativum loysum sjálvi
Hetta at menna og veita oljuskeið hevur verið ein spennandi og lærurík tilgongd, og í komandi postum ætli eg mær at greiða frá nøkrum av okkara royndum – og um tað, eg hvønn dag læri um læring og læringstøkni annars.


text:
Nógv menniskju eru ikki fyri sartar sálir. Tey eru fremst í rokanum, tá ið tey eru á lívi, og eg ivist ikki eina løtu í, at tey eru fremst í rokanum, har tey fara, tá ið lívið setur tey til viks.
Eitt slíkt menniskja var Emil Juul Thomsen. Var tað ikki fyri hann, vóru vit 300 bókmentaverk fátækari. Fólkið, ið her býr, hevði verið nógv fátækari, hevði Emil ikki havt Bókagarðin. Á skeltinum, ið hekk út úr vegginum á bókhandlinum hjá Bókagarðinum í Bókbindaragøtu, stóð skrivað orðatakið: Blindur er bókleysur maður. Bókagarðurin við Emil hevur við vissu fingið okkum at sætt og lisið stórar klassikarar á føroyskum máli. Tað er onki minni enn eitt bragd, at nakar gevur út klassiskar og nýggjar bókmentir á høgum støði til okkum fáu lesarar at njóta.
Emil Juul Thomsen hevur stórliga ríkað Føroyar og føroyskt mál. Hansara arbeiði liggur ikki eftir.
Friður veri við minnum um bókavarðan Emil Juul Thomsen.
Vencil


text:
Fyri stuttum gav forlagið í útlegd, Eksil, tríggjar bøkur út. Eg fari ikki her, at umrøða allar bøkurnar. Eg fari her at taka fram yrkingasavnið, Ravnar á ljóðleysum flogi – yrkingar úr uppgonginii, eftir Sissal Kampmann. Beiggi Sissal, Ludvík Breckmann, hevur teknað permuna.
Yrkjarar eru ein lítil skari, ja, kanska ein doyggjandi rasa her á landi. Líka veit eg. Um vit hyggja eini tjúgu ár aftur í tíðina, so eru ikki nógvir yrkjarar, ið hava givið meir enn eitt savn út. Fleiri eru, sum hava givið út eittans savnið, fyri síðani at hvørva í gloymskunnar grugg. Tí er tað so frískligt at fáa eitt slíkt savn í hondina, sum Sissal hevur skrivað, tí at hetta bendir á, at fleiri søvn fara at koma frá hennara hond. Vónandi.
Sissal Kampmann hevur havt nakrar av yrkingunum við í Vencli. Tær hava verið væl móttiknar av lesarum og ummælarum.
Sum heitið sigur, so er talan um heimligar yrkingar. Ikki bara heimligar, men yrkingar, ið antin siga okkurt um at fara ella at koma. At flyta. At kenna seg heima. At kenna seg óynsktan. At kenna seg neyðtiknan. At kenna seg ófulkomnan. At kenna avmakt. At kenna gleði. Allar hesar kenslurnar, sum hava verið lýstar fleiri ferðir fyrr. Íðan, hvat er so gott við yrkingasavninum? Jú, tað er mátin tað verður sagt. Savnið er ein darrandi strongur av gerandisligum groteskleika í lýriskum hami.
Vit fylgja einum ógvuliga sjónligum og menniskjaligum eg-persóni, ið leggur sínar egnu gullgøtur, men varnast, at gøturnar ikki altíð glitra sum gullið. Ein uppgongd ella ein trappa hevur nógv at siga fyri eitt rúm. Tað er gjøgnum hesar, at tú kemur til á frá rúminum. Gjøgnum hesar, at alt verður borið til og frá. “Uppgongd” er eisini eitt positivt orð, ið bendir á eina ávísa framgongd.
Sjálvandi er onki savn lýtaleyst. Heldur ikki hetta. Í støðum kundi verið lúkað eitt sindur út. Óneyðug orð sníkja seg inn í setningar. Sum hesin: sum bert hin mest vandamesti er tað. Her kundi staðið: sum bert hin vandamesti er. Eisini kundi onkur yrkingin verið stytt eitt sindur.
Mær dámar serstakliga væl heildina. Hetta næstan Woolfska skrivingarlagið, har setningar og yrkingar bróta sum smáar bárur inn og út úr rúmum og upp og niður gongir og aftur og fram í bussum, er tað, sum gevur júst hesum yrkingasavninum nakað serligt. Eisini, at yrkingasavnið er ein væl samanskrúva svita, ger savnið til nakað serligt í føroyskum skaldskapi.
Nógvar yrkginar eru heilt góðar, men skal eg taka eina fram her, so má eg nevna yrkingina á blaðsíðu 25-27. Fyrsta lesiupplivingin var gásahúð. Næsta var ein øgilig kensla av avmakt. Triðja var ein samkensla við eg-persnóinum, ið stríðist við seg sjálvan. Lat meg lata teg lata sálina hjá mær renna / sum saftina úr einari appilsin. Hetta er mergurin í yrkingini. Orðingin: Lat meg lata teg gongur aftur. Hetta ger, at øll verða snýtt. Lesarin, eg-persónurin og triði persónurin í yrkingini. Eg-persónurin hevur maktina við at lata onnur hava maktina á sær. Sjálvandi gongur tað ikki í longdini.
Annað evnið er heimlongsul. Heimið í Føroyum og heimið í útlegdini. Bygdin og býurin. Gulir bussar og bláir bussar. Øll hesi hava eyðkenni av at tú antin er heima ella burturi. Og tá ið til stykkis kemur, so eru vit ikki øðrvísi enn seinastu reglurnar í savninum: meðan havfuglurin stoytti seg við ferð / niður í / glampandi / blágráa havið / fyri síðani at koma upp aftur / borin til lívið av nýggjum. Vit eru ikki annað enn andarhaldið, vit eru undir vatni.
OMR


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
STAÐIÐ
Staðið er navnið á nýggja ungdómshúsinum í Vestmanna.
Kommunan skrivaði herfyri út kapping um navn til nýggja ungdómshúsið. Gott og væl 150 uppskot komu inn.
Vinnarar gjørdust Edla Jacobsen og Høgni Waag Høgnesen – bæði úr Vestmanna, sí mynd.
Edla og Høgni er grannar í Vestmanna, og hava, uttan at vita av hvørjum øðrum, bæði latið inn sama navnauppskot: “Staðið”.
Seinasta hóskvøld, 10. januar, varð navnið á ungsómshúsinum avdúkað, og vinnararnir fingu 500,- kr í part fyri at hava skotið navnið upp.
Ungdómurin í Vestmanna hevur annars tikið sera væl ímóti hesum kærkomna tilboði, sum nýggja ungdómshúsið í bygdini er.
Pauli Magnussen er leiðari á Staðnum, og hann sigur, at stórur tørvur hevur verið á hesum tilboði til tey ungu, og húsið hevur verið mestsum fulsett tey kvøld, opið hevur verið higartil.
Tilboðini til tey ungu umfata m.a. vanlig borðspøl, billiard og teldur við internetsambandi. Eisini eru flatskermar uppsettir, so tey ungu kunnu hyggja eftir filmi ella lurta eftir tónleiki yvir fylgisveinasamband.
Ætlanin er at gera tónleikarúm í kjallaranum, har tey ungu kunnu venja, spæla og taka upp tónleik, og ætlanin er eisini framyvir at hava tónleikakvøld, har tey ungu kunnu framføra saman við meira royndum tónleikarum.
Eitt tónleikakvøld hevur longu verið – hetta var fríggjakvøldið ímillum jól og nýggjár, og fitt av fólki var komið at lýða á. Hetta kvøldið spældu Høgni Reistrup og
Tiltøk í næstum:
Hóskvøldið 17. januar kemur løgreglumaðurin Jógvan
Hóskvøldið 24. januar verður konsert við Heiðrikki á Heygum.
Staðið er opið hesar tíðir:
mánakvøld – fríggjakvøld frá kl. 19 til 23.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
- Av tí at feltið er so sterkt, eri eg noyddur bert at savna meg um at koma í finaluna, og tað er málið hjá mær.
Um eina viku loypir Pál Vitalis Joensen aftur í olympiska hylin. Vónbrotið fyri fýra árum síðan er lagt afturum, og hann heldur sjálvur, at hann er betri fyrireikaður hesa ferð.
Málið er stórt: Finalan í 1500 metrum í OL! Men samstundis er hann fullvæl greiður um, at hann skal gera sítt allarbesta, skal tað eydnast. Kappingin um finaluplássini á 1500 metrum verður gróthørð. 20 svimjarar eru tilmeldaðir við tíðum undir 15 minuttum, og Pál er nummar 18 á listanum.
- Tá eg svimji innleiðandi, verður ikki spart upp á nakrar kreftir. Tað er á ongan hátt ein avgreiðsluspurningur at koma í finaluna, og fleiri hava tað upp á sama máta. So tað verða nógvir, sum fara at svimja øgiliga skjótt, greiðir Pál frá í Dimmalætting, sum kemur út í dag.
Skal hann koma í finaluna, skal hann svimja eina tíð, sum hann bara hevur svomið einar seks ferðir áður.
Stórt trýst var á herðunum á Pál Joensen, tá ið hann svam í OL-hylinum fyri fýra árum síðan, og olympisku leikirnir í London spældu ikki av, sum hann ætlaði. Vónbrotið var stórt, viðgongur hann, og tað setti síni spor á hansara yrkisleið. Men eftir stendur, at hann er einasti føroyingur saman við rógvaranum Katrin Olsen, sum hevur luttikið við ta størstu ítróttarhending i heiminum.
Nú kennir hann seg sjálvan betur, heldur hann, og hann kennir seg eisini meira sum ein part av danska OL-liðnum.
- Tað kennist nátúrligari nú enn fyri fýra árum síðan. Nú havi eg eisini skilt betur ímillum, hvat er gott og minni gott av tí, sum liðfelagarnir gera. Eg taki ikki longur fyri givið, at alt, sum tey gera, er rætt, bert tí tey eru roynd og góð, sigur Pál Joensen.
Olympisku leikirnir verða settir í kvøld. Í Dimmalætting, sum kemur út í dag, er stór samrøða við Pál Joensen.


text:
Les nýggjastu tíðindi frá Føroysk Myndlistafólk MYND
Listaleypurin er verkætlan, sum hevur til uppgávu at bjóða fólkaskúlanæmingum kring landið fjølbroyttar listaligar upp livingar. Les meira >
Hóskvøldið 24. november kl.19.00 verður Sigrun Gunnarsdóttir á Sunda bókasavni. Sigrun fer at tosa um hennara arbeiðið, avbjóðingar og upplivingar sum listakvinna. Les meira >
Evnið á Várframsýniningini 2009 er "Samleiki". Les meira >
Postboks 120 • FO-110 Tórshavn
Copyright © 2017 • Føroysk Myndlistafólk • All rights reserved


text:
31 ára gamla Malan Patursson hevur nú fest tær 17 merkrurnar í Koltri. Malan og 36 ára gamli Petur á Dul Patursson flyta nú út í Koltur at røkja festið.
Malan og Petur eiga tveir synir, 9 ára gamla Bjørn Sjúrður og 8 ára gamla Jóan Paula.
Aruhv°rja viku skulu dreingirnir ganga Ý sk˙la ˙ti Ý Koltri og aruhv°rja ß Velbasta.
Malan hevur ˙tb˙gving innan landb˙na, umframt innan heilsur°kt.
Bˇndahj˙nini koma ikki at kea seg Ý Koltri, sum ber 160 ßseyir, umframt serligt neytaslag.
Ynskt verur teimum tillukku vi festinum vi vˇn um, at tey fara at trÝvast vŠl Ý Koltri, sum annars ikki er teimum ˇkent sta.
Myndin er frß myndasavni hjß Bj°rn og Lukku, sum liggur ß alnˇtini og vÝsir Maluna miskeiis Ý myndini undir fletting Ý Koltri.


text:
Á Aliráðstevnuni 24. februar 2012 verður umhvørvið og arbeiðstrygd eisini á skránni.
Í sambandi við aliráðstevnuna hevur Havbúnaðarfelagið heitt á Andreas Sæther frá Marine Harvest í Noregi um at koma á ráðstevnuna at halda fyrilestur um arbeiðstrygd á smolt- og alistøðum. Andreas Sæther kemur at greiða frá hvørjar skipanir Marine Harvest brúkar fyri at sleppa undan arbeiðsskaðum og um skaðar henda, hvussu hesir verða fylgdir upp. Hetta fyri at minka um fráveru vegna arbeiðsskaðar á arbeiðsplássinum.
Somuleiðis koma Gunnvør á Norði frá Fiskaaling og Jóhanna Olsen frá Umhvørvisstovuni at halda fyrilestrar um ávíkavist gagnnýtslu av fóðri og umstøðurnar á botninum og um til ber at framleiða meiri fisk við minni dálking.
Gunnvør á Norðið og Jóhanna Olsen koma at greiða frá granskingarúrslitum og hagtølunum frá umhvørviseftiransingini í alivinnuni og á hvønn hátt hesi kunnu brúkast fyri at tilrættaleggja alivirksemi.


text:
Herberg Frelsunarhersins fingið stórfingna gávu
Hósdagin í síðstu viku, vórðu umboð fyri tvørkirkjuliga samskipanarbólkin, til staðar á Herberginum við peningagávuni. Gávan
var ein kekkur áljóðandi17.500 kr, sum var upphæddin sum kom inn á sjálvum møtinum.
LES MEIRA...
Tað tvørkirkjuliga samstarvið, millum samkomur og kirkjur í Tórshavn, skipar 3.páskadag hvørt ár, fyri tvørkirkjuligari gudstænastu.
Undirtøkan fyri hesari gudstænastuni er alsamt vaksandi og tað tykjist sum um, at fólk sum heild eru glað fyri at møtast tvørtur um samkomur/kirkjur.
Í ár var árliga gudstænastan í sali Frelsunarhersins í Tórshavn og sum nakað nýtt, var møguleiki at geva eina peningagávu á gudstænastuni.
Ætlanin við hesum er, at peningurin skal fara óskerdur til ymisk góðgerandi endamál. Í ár bleiv tað so valt at peningurin, skuldi fara til arbeiðið hjá Herberginum hjá Frelsunarherinum.
Hósdagin í síðstu viku, vórðu umboð fyri tvørkirkjuliga samskipanarbólkin, til staðar á Herberginum við peningagávuni. Gávan var ein kekkur áljóðandi17.500 kr, sum var upphæddin sum kom inn á sjálvum møtinum.
Tað var ein hugnalig løta á Herberginum har dagligi leiðarin, Martin Kúrberg, tók ímóti og vísti umboðunum runt í húsinum. Áhugavert var at síggja at virksemi var í húsinum allan dagin og allar dagar í árinum og tað setur jú fíggjarlig krøv. Herbergið, sum er ein partur av sosiala arbeiðinum hjá Frelsunarherinum í Noregi, Føroyum og Íslandi, fær m.a stuðul frá landi og kommunu men eisini fær Herbergið nógvar gávur frá fyritøkum og privatfólki og tað eru tey ógvuliga takksom fyri.
Martin Kúrberg takkaði fyri gávuna og samstundis vísti á týdningin við at fólk geva gávur og vísa vælvild her í Føroyum og at Herbergið ikki kundi verið hesum fyriuttan.
Á myndini frá vinstru: Anna Sofía og Hendrik Mellemgaard frá Evangelihúsinum, Martin Kúrberg leiðari á Herberginum og Sámal Midjord frá Frelsunarherinum


text:
- Tíðindi, mentan og ítróttur
Kunnu nú selja fisk til Turkalands við tolllætta
Nú fríhandilssáttmálin millum Føroyar og Turkaland er komin í gildi, kunnu tey, sum hava bíðað eftir honum, útflyta til Turkalands.
Heilsufrøðiliga starvsstova boðar frá, at stórur áhugi er í Føroyum at brúka sáttmálan.
Áhugin er hjá útflytarum, sum vila selja fisk og fiskavørur til Turkalands.
Somu krøv sum í ES
Fyri fiskavørur eru krøvini tey somu sum í ES, og løggildu fiskavirkini í Føroyum kunnu útflyta til Turkalands við serskildari heilsuváttan, sum skal fylgja við vøruni.
Eisini fyri fiskamjøl líkjast krøvini nógv krøvunum, sum virkini longu hava, tá tey útflyta til ES.
Tó eru nøkur ávís krøv um kanningar løgd afturat krøvunum um fiskamjøl, sum skal til Turkalands.
Sí eisini


text:
Michael er útbúgvin lendisarkitektur frá Landbúnaðarháskúlanum í Keypmannahavn. Hann hevur royndir innan skógrøkt og anleggsvirksemi og var í síni tíð ein teirra, ið setti á stovn P/f Hjálpirót. Michael hevur eisini fingist við at kunna um garðyrkið og lendisrøkt m.a. á kvøldskúlanum.
Michael hevur seinasta árið røkt starvið sum leiðari á Skógrøkt sum avloysari. Fyri tað var Michael í 20 ár hjá Tórshavnar kommunu, har hann varðaði av grønu økjunum, fyrst sum býargartnari og seinastu 10 árini sum lendisarkitektur á plandeildini.
Nýggjársbál
28-12-2017
Norðurlendingar á Umhvørvisstovuni
05-12-2017
Alivirksemið hjá P/F Luna á Sørvágs…
26-11-2017
Endurnýtslan av burturkasti nógv øk…
23-11-2017
Yvir 7000 flogmyndir 1958 – 2016 tø…
14-11-2017
Flogmyndir úr øllum Føroyum
14-11-2017
MVG frítøka og differentieraður elp…
27-10-2017
Inngarðsútskiftingin á Strondum er …
25-10-2017
Framleiðsla av plastbátum umhvørvis…
24-08-2017
Michael K. Jacobæus er settur í sta…
11-08-2017


text:
René Nielsen til 30 ára hald hjá MBF
MBF hátíðarheldur sítt 30 ára virksemi mánadagin 24. oktober. Tiltakið, sum verður í Norðurlandahúsinum, er frá 13 til 17. MBF sigur á heimasíðuni, at á skránni vera m.a. fyrilestrar, tónleikur og undirhald.
Ein av gestunum verður danin Réne Nielsen, og hann fer at halda fyrilestur, ið snýr seg um at taka ábyrgd av egnum lívi hóast lívsleiðin gongur aðrar leiðir enn væntað. Í tíðindaskrivi sigur MBF:
"René er ein einastandandi fyrilestrarhaldari, ið á ein sera livandi og lívsjáttandi hátt dugur at bera sín boðskap fram. René er eitt livandi dømi um, at fólk ið bera brek, eisini hava dygdir og yvirskot til at verða virkin í samfelagnum, heldur enn at lata seg stýra av fysiskum avmarkingum.
René Nielsen arbeiddi sum bankaráðgevi fram til 1991, tá hann misti bæði beinini við eini tokvanlukku, ið gjørdi hann til koyristólsbrúkara burturav. Seinri las hann master í ítrótti og vælferð frá Universitetinum í Keypmannahavn og undirvísti síðan í nøkur ár á Ballerup Seminarinum.
Longu í 1993 varð René heimsmeistari í vatnski, slalom og í 1994 europameistari. Í 1996 byrjaði hann sína lívsleið innan atletikk og 4 ár seinri, á Paraolympisku leikunum í Avstralia, vann hann gull, silvur og bronsu í ávikavist spjótkasti, fimmkamp og kúlustoyti.
René Nielsen hevur skrivað bókina “Halv mand helt menneske”, ið ógvuliga hugvekjandi lýsir lív hansara við ongum beinum."
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Myndir: Kyndil og VÍF spældu ein gysara
ítróttur08-03-2017 - 21:55 - Jóanis Albert Nielsen
Kyndil tók í kvøld móti VÍF í FTZ-deildini, áðrenn dystin var VÍF nr 3 við 21 stigum, og Kyndil var nr 4 við 20 stigum, so man kundi vænta sær ein spennandi dyst.
Tað var VÍF ið skoraði fyrsta málið, men teir fóru ikki undan Kyndli, liðini fylgdust væl, og eftir 10 minuttir var støðan 5-5. Tá ið 15 minuttir vórðu leiktir hevði Kyndil vunnu sær eina leiðslu 10-8, men so svaraðu VÍF aftur, og komu á 10-11. Hálvleiðsstøðan var 17-17.
VÍF byrjaði seinna hálvleik betri enn Kyndil, og komu teir uppá 19-21. Kyndil kom síðani uppá 24-22 tá ið 48 minuttir vórðu leiktir. Fýra minuttir áðrenn dystarlok var støðan 26-24 til Kyndil, VÍF skoraði til 26-27 í tí seinasta minuttinum, og so hevði Kyndil seinasta álopið.
Kyndil fekk eitt 3-metrarkast tá ið 3 sek vórðu eftir, teir tóku tað, men Sámal Joensen gjørdi ein feil, og so var brotskast til Kyndil, og Sámal fekk beinleiðis reytt kort, tað fekk Julian Johansen, venjari hjá Kyndli eisini. Hjalti tók sær av brotskastinum og skoraði til 27-27.
Málskjúttar:
Kyndil: Hjalti 10, Tummas Pauli 8, Høgni 3, Bartal 2, David 2 og Tróndur 2.
VÍF: Filip 8, Áki 6, Rúni 4, Julian 3, Andrias 2, Sjúrður 1, Bjarti 1, Ingi 1 og Rói 1.
Støðan


text:
I HM kappingini í Melbourne hevur Mona Simonsen svomið100 m frí í dag. Hon kom á mál við tíðini 01.03.01 og er hetta hennara best tíð. Hon endaði sum nr. 96 av 128 luttakarum í hesi kapping.
Í morgin skulu allir okkara svimjara í kapping. Kristian og Pál skulu svimja 50 m frí og Jutta og Mona skulu svimja 800 m frí. Vit gleða okkum til hesar kappingar og spennandi verður at fylgja við hvussu fer at hildnast hjá okkara svimjarum. Teir eru væl fyri í kvøld og eru júst farnir á Hotel Ibis Melbourne at sova sær megi til í morgin……..


text:
Umfatandi kanninggerast av Norðsjóvar-vanlukku
Norska Kolvetniseftirlitið og løgreglan fara at kanna vanlukkuna á Maersk Interceptor á Tambar-økinum í Norðsjónum, sum Faroe Petroleum eigur 45 prosent í. Kolvetniseftirlitið sigur, at kanning er sett í verk, eftir at ein maður doyði og ein varð álvarsliga løstaður á Maersk Interceptor-pallinum á Tamabarøkinum hósdagin.
Sambært Stavanger Aftenblad er løgreglan eisini farin undir at kanna vanlukkuna.
Sambært fyritøðufelagnum Aker BP er deyði maðurin norðmaður, sum var í starvi hjá Maersk Drilling, einum dótturfelag hjá A.P. Møller-Mærsk. Framleiðslan á Tambar er fyribis steðgað, sigur Aker BP.
Deyði maðurin datt umleið 50 metrar niður á sjógv undir viðlíkahaldsarbeiði á pallinum. Hann varð tikin upp í eina bjargingartyrlu, sum síðani flutti hann til Haukeland Universitetssjúkrahúsið í Bergen, har hann seinni doyði.
Ein annar meðarbeiðari hjá Maersk Drilling fekk eisini skaða undir vanlukkuni, tá hann fekk ein lut oman yvir seg. Hann varð fluttur á Stavanger Universitetssjúkrahús og er uttanfyri lívsvanda, sigur Aker BP.
Kelda: E24.no/maritimedanmark.dk


text:
Gunnar Sigurðsson í Føroyum
Gunnar Sigurðsson var á vitjan í Føroyum og í hesum sambandi varð skipað fyri samkomu, har hann fekk handað gullnál Fóbóltssambandsins, FSF. Gunnar var í mong ár nevndarlimur í íslendska fótbóltssambandinum, KSÍ, og hann var eisini góður vinmaður hjá fyrrverandi forsetanum í FSF, Torleifi Sigurðssyni, sála. Tá ið føroyingar á sinni arbeiddu við at fáa limaskap í bæði UEFA og FIFA, var Gunnar Sigurðsson ein av teimum, sum á ymsan hátt royndi at gera sína ávirkan galdandi, soleiðis at føroyingar kundu røkka hesum máli. Allastaðni har hann kom í fótbóltshøpi talaði hann fyri føroyskum limaskapi, og tað var tí heldur ikki av tilvild, at tá ið Føroyar fingu FIFA-limaskap í 1988, spældu teir sín fyrsta altjóða skrásetta landsdyst á Akranesi (har Gunnar býr), móti Íslandi. Forseti fótbóltssambandsins, Christian Andreasen handaði Gunnari gullnálina nú hann var í Føroyum í apríl.


text:
Fyrsta røðan hjá nýggja formanninum í Sambandsflokkinum
24. oktober 2015
Nýggj leiðsla í Sambandsflokkinum - vit rætta kós
Eyka landsfundur í Sambandsflokkinum
24. oktober 2015 á Østrøm, Tórshavn
*****
Góðu sambandsfólk - góðu áhoyrarar – góðu vinir.
”Eyðmýkt er grundarlagið undir øllum dygdum”.
Soleiðis segði kinesiski filosofurin Konfutze 500 ár fyri okkara tíðarrokning.
Hesi gomlu orði hava verið í huganum, nú eg eri einmælt valdur til formann í Sambandsflokkinum. Og júst eyðmýktin ræður, nú eg standi her í dag.
At taka við formansstarvinum í okkara flokki er ein stórur heiður, og hann vil eg gera alt, ið eg eri mentur, fyri at bera við æru og tí stoltleika, sum tað sømir seg einum formanni í Sambandsflokkinum.
Ábyrgdin, sum fylgir við, er stór, og tað krevur sítt at verða valdur til formann í fyrsta og hollasta flokki landsins – og gjøgnum seinastu gott 100 árini, mangan størsta flokki á Tingið.
Stóra takk fyri henda mikla heiður!
*****
Við hetta høvi fari eg eisini at takka undanfarna formanni, ið hevur leitt flokkin seinastu 11 árini. Burtursæð frá einum hálvum árið í 2008 hevur flokkurin verið í samgongu alt formansskeiðið hjá Kaj Leo Johannesen.
Hann hevur megnað – við semjusøkjandi arbeiði – at hildið flokkinum við valdið, hóast tað mangan hevur brotið í bæði borð.
Tað eigur Kaj Leo rós uppiborði fyri.
Lat okkum geva honum eitt stórt klapp fyri tað.
*****
Lat meg eisini ynskja Magna Laksáfoss tillukku við næstformanssessinum. Eg síggi fram til gott samstarv við Magna.
*****
Lat okkum eina lítla løtu líta fram í tíðina.
Ongin ivi er um, at fyri okkum sambandsfólk og Sambandsflokkin liggur eitt stórt arbeiði fyri framman.
Tíðina í andstøðu eiga vit at brúka til at búgva okkum og brynja flokkin til aftur at taka við landsins leiðslu.
Vónandi vilja allar góðar sambandskreftir, ið vilja flokkinum og Føroya landi væl, koma við í hetta arbeiðið. Brúk er fyri tykkum øllum!
*****
Sum eg síggi tað, eiga okkara visjónir og politikkur fyri land og fólk at bera í sær, at Sambandsflokkurin er størsti flokkur í Føroyum.
Málið er tí, at vit vinna komandi Fólkatings- og Løgtingsval. Tann, sum vil hava ávirkan, má vinna.
Hvat er tað so, ið vit vilja?
Ja, vit eru einasti sambandsflokkur í Føroyum!
Við Ríkisfelagsskapinum skulu vit tryggja Føroysku tjóðini veruligt frælsi, so fólkið, ið her býr, trívist og hevur størsta møguliga persónliga frælsið.
Borgarin – børn og vaksin – skulu hava allar møguleikar, sum eitt nútíðar samfelag hevur at bjóða. Vit fara ikki at isolera okkum í norðurhøvum – og vit fara ongantíð uppá kompromis við vælferðina.
Tí velja vit samstarvið í Ríkisfelagsskapinum.
Vit eru einasti sosial-liberali flokkur í Føroyum!
Við liberalu stevnuni gevur Sambandsflokkurin øllum føroyingum møguleika at fara í fría vinnu. Frá okkum fær vinnulívið so góðar umstøður, sum til ber. Menning og íverksetan verður stimbrað – eisini við felags vinnuframaskipanum í Ríkinum.
AFTURFYRI – skal vinnan gjalda sín rímiliga part av vælferðini hjá okkum øllum.
Við sosialu stevnuni vil Sambandsflokkurin, at vælferðin er á norðurlendskum stigi, og tað merkir í heimsflokki. Øll – uttan undantak – skulu hava líka atgongd til vælferðartænastur – og so er tað líka mikið, hvussu nógv ella lítið fólk forvinna. Og hond skal takast um veiku bólkarnar í samfelagnum.
Politisku mótstøðufólk okkara royna at bróta niður, men vit HAVA eina SOSIALA avtalu í Ríkisfelagsskapinum. Har, ið okkara samfelag ikki røkkur, skulu føroyingar hava atgongd til møguleikar í Ríkisfelagsskapinum.
Vit skulu tryggja, at vælferðin í Føroyum eru á hædd við hana í Danmark. Tað skulu vit tora at siga opið og erliga, tí tað er okkara rættur.
Sambandsflokkurin bjóðar alt tað, ið nútímans heimsborgarin í dag spyr eftir. Eina góða javnvág millum vinnumøguleikar, trivnað og vælferð í einum felagsskapi, har ið øll eru vinnarar.
*****
Men takið ikki feil!
Uppgávan, sum Sambandsflokkinum stendur framman fyri, er álvarsom:
* Vit eru uppi ímóti einum fullveldislandsstýri. Hetta er eitt víðgongt stýri.
* Nýggj grundlóg er sett á breddan, og vit síggja, at málið hjá loysingarflokkunum er, at hon skal bróta við verandi felags ríkisgrundlógina. Tað er loysing inn gjøgnum bakdyrnar.
* Fleiri yvirtøkur eru í samgonguskjalinum, og fleiri eru væntandi
* Ríkisveitingin skal minka í virði
* Og Javnaðarflokkurin, sum hevur drigið sambandsfólk til sín undanfarnu tvey valini, er kropin úr haminum. Flokkurin hevur svikið síni lyftir. Áðrenn løgtingsvalið var hann samríkisflokkur – men aftan á valið er hann loysingarflokkur.
Tað gongur sjón fyri søgn, og eg trúgvi, at tey, sum hava valt Javnaðarflokkin fyri at stuðla einum samríkisflokki, hava fingið nakað álvarsligt at hugsa um, nú tað eru Tjóðveldi og Framsókn, sum svinga politiska taktstokkin í Føroyum.
Í okkara flokki verður ongin slingur í valsinum.
Tað er altavgerandi, at fólk vita, hvar tey hava Sambandsflokkin!
Tað er ongantíð viktigari enn nú, at vit eru trúgv ímóti okkum sjálvum – og at flokkurin stendur við síni grundvirðir.
Og so ger tað heldur onki, um vit øll eru errin av at vera sambandsfólk.
*****
Í arbeiðinum við at vinna veljarar aftur til at standa saman um sakina hjá Sambandsflokkinum og Føroya søk, so krevst – við orðunum hjá einum fyrrverandi sambandsformanni – at okkara hugsjónir og boð upp á framtíðina eru KRYSTALL-KLÁR.
Frameftir skulu vit hava ein krystall-kláran politikk á øllum týðandi samfelagsøkjum.
Politikkurin má vera so mikið lættur og greiður at fara til, so at vit øll – alt okkara bakland – valevnir, lokalfeløg, ungmannafelag, starvsnevnd, løgtingslimir og annars øll, sum vilja Sambandsflokkinum væl - kunnu vera við til at boða tann sosial-liberala sambandsboðskapin vítt og breitt.
Frameftir má ongin ivast í, hvar ið tey hava Sambandsflokkin. Tað verður setningurin!
*****
Hóast løgtingsvalið kundi tykjast náðileyst og fór við helvtini av okkara fólkum á Tingi og í landsstýri, so hevur Sambandsflokkurin í dag ein góðan og sterkan tingbólk.
Tit í tingbólkinum eru mentir at lyfta stóru uppgávuna, sum er fyri framman!
Eg eri ómetaliga forharmaður um, at ongin kvinna er í tingbólkinum. Tað, sum kvinnuligir politikarar leggja fyri dagin, er virðismikið, og vit tingMENN fylla ikki út tað plássið, sum kvinnur náttúrliga eiga í okkara tingbólki.
Tí vil eg vóna, at kvinnur í flokkinum vilja vera við í okkara arbeiði, so vit fáa innspark frá tykkum. Tað fáa vit ikki verið fyri uttan.
*****
Eisini fari eg sum nývaldur formaður at bjóða okkara fantastiska góðu valevnum frá løgtingsvalinum at koma við í politiska arbeiðið.
Vit vilja skipa so fyri, at tit koma til orðanna og kunnu fyrireika tykkum til komandi val.
Tað kann væl henda, at val til Løgting og Fólkating ikki eru so langt burturi, og um tit vilja vera við á Tingi og í stjórn, so er tað nú, at arbeiðið byrjar.
Valið skal vinnast millum valini.
*****
Fyri at kjølfesta politikkin niðri frá røtunum og líka upp í tingbólkin, mugu vit arbeiða saman um greiðu kósina fyri Sambandsflokkin. Skulu røturnar breiða út boðskapin, so er neyðugt, at somu grasrøtur eru við til at orða boðskapin.
Lat tað í dag standa eftir, at nú rætta vit kós.
Vit standa við okkara virðir
Vit eru alternativið til loysingarkreftirnar á Tingi og í landsstýrinum.
Vit vísa á eina aðra leið fyri land og fólk – við veruligum frælsi og trivnaði í okkara fantastiska landi.
Tá verður politiska myndin av Sambandsflokkinum greið – og SOLEIÐIS GERAST VIT AFTUR STØRSTI FLOKKUR TIL NÆSTA LØGTINGS- OG FÓLKATINGSVAL!
*****
Eg síggi fram til at fara undir uppgávuna at leiða Sambandsflokkin.
Einsamallur røkkur man tó ikki á mál, og vónandi vilja tit øll verða við til at lyfta flokkin upp aftur hagar, hann hoyrir heima.
Takk enn eina ferð fyri álit og heiður, tit hava víst mær í dag. Eg skal gera alt tað, sum eg eri mentur, fyri at leiða flokkin fram á leið komandi árini. So vit aftur koma í landsins leiðslu og kunnu stýra hesum landi við teirri sunnu fornuftini, sum merkir sonn sambandsfólk.
Lat meg enda við einum tí besta sitatinum hjá amerikanska forsetanum, Barack Obama. Hann sigur soleiðis:
“Broyting kemur ikki í, um vit bíða til seinni ella bíða eftir onkrum ØÐRUM. Tað er okkum SJÁLVUM, vit bíða eftir. VIT eru broytingin, sum vit leita eftir”.
Takk fyri!
Aftur


text:
- Er tað nakar, sum er mitt í meldrinum í tí norðurlendska samstarvinum innan leiklist, so eru tað vit í Føroyum, sigur Gunnvá Zachariassen, festivalleiðari, sum bjóðar øllum vælkomnum til Dagarnar 2016.
Í dag byrjar norðurlendski sjónleikafestivalurin, Dagarnir 2016. Næstu dagarnar vera leikir og verkstovur, har norðurlendsku sjónleikurin er settur á pallin.
- Vit spæla finskar, svenskar, norskar, danskar, íslendskar leikir. Vit týða norðurlendskar leikir til føroyskt. Vit taka útbúgvingar okkara í grannalondunum. Vit bjóða starvsfeløgum úr grannalondunum hendanvegin, bæði leikarum, leikstjórum, scenografum og tónasmiðjum. Ferðslan og flytføri innan sjónleik er rættiliga norðurlendsk her heima hjá okkum. Og tað er serligt, sigur Gunnvá Zachariassen.
Norðurlendski sjónleikafestivalurin er frá 24. – 28 mai.


text:
Hann er føddur í Havn 31/3-1910. Tá ið hann hevði lokið skúlagongd við Havnar skúla, fór hann niður til Sorø, har hann tók studentsprógv í 1928. Eitt skifti las hann gudfrøði í Keypmannahavn, seinni fornfrøði sama stað og í Oslo. Hann var ein av teimum studentunum, ið staddir vóru heima, tá ið 2. heimsbardagi brast á. Longu í 1940 varð hann knýttur at Føroya Fornminnissavni, í 1952 tilnevndur landsfornfrøðingur, og leiðari av stovninum var hann, til hann vegna aldur legði frá sær í 1980.
Hann hevur staðið fyri forvitnisligum grevstrum her heima á landi, eitt nú í Kvívík, Tjørnuvík og Kirkjubø, og luttikið í grevstrarferðum m.a. Í Grønlandi og á bryggjuni í Bergen.
Hann hevur embætis vegna verið limur í nógvum felagsnevndum, og umframt hevur hann verið limur í Tórshavnar kirkjuráði 1957-70.
Dúgliga hevur hann greitt frá granskingarstarvi sínum í tíðarritunum »Varðin«, »Fróðskaparrit« og »Mondul«, og hann hevur lagt úr hondum bóklingarnar »Havnar kirkja«, 1968, og »Jólarósan«, týðing úr svenskum, 1975.
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).


text:
Uttanfyri Breiðáósan á Válinum stendur Heygaverkið.
Ein rørleiðing er løgd 305 metrar niðan og fer inn í fjallið, haðani ein tunnil er sprongdur góðar 1000 metrar inn í Heygadal, har byrging er, ið rúmar 2.100.000 m ³.
Um Heljareyga er gjørd ein 23 metrar høg betongbyrging.
Tunnil og veitir eru gjørdar suður til Gassadals fyri at økja um vatnnøgdina, sum rennur til Heljareygagoymsluna.
Mýruverkið
Innalaga í Heygadali stendur Mýruverkið.
Rørleiðing er løgd frá Mýruverkinum 490 metrar upp gjøgnum hamrarnar omanfyri verkið. Har fer leiðingin inn bergið, og síðani er tunnil 1.120 metrar til longdar sprongdur til byrgingina á Mýrunum, ið rúmar 4.100.000 m³.
Vatnið frá turbinuni á Mýruverkinum verður endurnýtt í turbinuni á Heygaverkinum.
Byrgingin á Mýrunum er 12 metrar høg og gjørd úr grótfyllu við einum betongveggi í miðjuni at tetta við.
Avfalsøkið er 8 km².
Eiðisverkið
Við sjóvarmálan millum Eiðisbygd og Ljósáir, við Brimnes, stendur Eiðisverkið.
Skamt frá verkinum er tunnil sprongdir inn í bergið. Úr honum er rørleiðing løgd 100 metrar oman til verkið. Tunnilin fer niðan í Eiðisvatn, sum rúmar 17.000.000 m³.
Tvær byrgingar úr gróti eru gjørdar við Eiðisvatn og tettar við asfalti á innsíðuni.
Vestursíðan um Breiðá er 22 metrar til hæddar og hin á suðursíðuni, 13 metrar til hæddar.
Vatnstøðan á Eiðisvatni er við hesum hækkað úr 129,5 metrum omanfyri sjóvarmálan upp í hægstu vatnstøðu, sum er 149,5 metrar, og rúmar við hesum 16.000.000 m³ afturat.
Fyri at leiða sum mest av vatni í Eiðisvatn, vórðu í fyrstu atløgu boraðir tveir tunlar. Annar Norður á Dal – fýra kilometrar til longdar við 8 áarinntøkum – og hin suður til Norðskála - 6,5 kilometrar til longdar við 31 áarinntøkum.
Annað byggistig, sum varð tikið alment í nýtslu hin 4. november 2000, leiðir vatnið frá Skarðánni norðanfyri Funning og frá Vesturdalsá vesturum í Eiðisvatn.
Í hesum sambandinum eru boraðir 14,3 kilometrar av tunli við 48 áarinntøkum.
Hetta seinna byggistigið fer væntandi at økja framleiðsluna á Eiðisverkinum við uml. 18 GWt/ár.
Avfalsøkið tilsamans er 42,6 km² til víddar.
Strond
Vatnorkustøðin á Strond var næsta elverk, sum framleiddi streym úr vatnorku í Føroyum.
Hetta verkið var tikið í brúk í 1931, og var tað Klaksvíkar Kommuna, sum stóð fyri hesum.
Afturat vatnorkuverkinum var diselverk útbygt. Í fyrsta umfari var tað bert Klaksvík, sum fekk streym frá elverkinum. Seinni var hetta útbygt til at lata streym til aðrar bygdir í Norðoyggjum.
Í 1960 yvirtók SEV elverkið.
Í 1998 vórðu turbinur og rør skift út. Ein peltonturbina á 1,4 MW varð sett upp í staðin fyri 0,6 MW turbinuna, ið fekk so stóran skaða undir einum rørbrotskaða, at hon ikki gjørdist aftur.
Turbinan framleiðir orku frá vatngoymsluni í Strandadali, ið rúmar um 40.000 m³.
Byrgingin er ein 20 sentimetrar betongkjarni fylt innan við gróti og uttan við moldfyllu. Vatnið verður veitt hiðani í tunli og rørum oman til orkustøðina.
Avfalsøkið er 3,7 km².
Í 2002 varð rørleiðing løgd úr Svartadali til byrgingina í Strandadali.
Henda økta vatntilrenning hevur økt árligu framleiðsluna við stívliga 1.000 MWh.
Økta avfalsøkið er ein km².
Botnur
Vatnorkustøðin í Botni var fyrsta elverk, sum framleiddi streym úr vatnorku í Føroyum.
Hetta verkið var tikið í brúk í 1921, og var tað Vágs Kommuna, sum stóð fyri hesum. Í fyrsta umfari var tað bert Vágur, sum fekk streym, men seinni var hetta útbygt til at lata streym til Tvøroyri og aðrar bygdir í oynni.
Í 1960 yvirtók SEV elverkið, sum tá hoyrdi til Suðuroyar Elverk.
Á vatnorkustøðini í Botni eru tvær turbinur – onnur ein 1,1 MW Pelton turbina, sum framleiðir orku úr Ryskivatni og hin ein 2,2 MW Fransisturbina, sum fær vatni úr Vatnsnesvatni.
Til Peltonturbinuna hoyra trý vøtn. Tað ovasta vatnið eitur Tindaliðvatn og goymir uml. 50.000 m³ vatn. Vatnið haðani rennur oman í Mittvatn, sum goymir o.u. 300.000 m³. Haðani rennur vatnið einar 100 metrar niður í Ryskivatn, sum tekur o.u. 400.000 m³.
Byrgingarnar eru gjørdar úr laðaðum gróti báðumegin við einum tetningskjarna í miðjuni úr leiri. Í 1994 fekk byrgingin um Ryskivatn ein 15 sentimetrar betongvegg móti vatnsíðuni. Vatnið úr Ryskivatni verður veitt í ein lítlan tunnil, sum er 1,5 metrar í tvørmáti – tann fyrsti, ið gjørdur er í Føroyum – síðan gjøgnum stálrør, sum vóru løgd í 2000, áðrenn tað fer inn í turbinuna.
Avfalsøkið er 2,4 km².
Tá ið Suðuroyggin var komin upp í SEV, varð elverkið víðkað til at taka vatn eystanfyri.
Ein nýggj orkustøð varð gjørd við sjóvarmálan við tveimum turbinum.
Ein byrging varð gjørd við Vatnsnesvatn í 180 metra hædd, hon tekur o.u. 1 mió m³. Byrgingin er úr betongi - betongvegg og -platu - móti vatnsíðuni og laða við gróti móti luftsíðuni.
Avfalsøkið er 4,7 km².


text:
- Hetta er ein lættur máti at bjarga lív og gera ein mun. Tað krevur bara eitt sms-boð, sigur Turið Maria Jóhansdóttir á Amnesty International Føroya deild.
Átakið Lívlinjan er ein ókeypis sms-skipan hjá Amnesty. Skipanin verður brúkt, tá nógvar undirskriftir og skjót atgerð er neyðug. Átakið gongur uppá, at fólk melda seg til sms-skipanina. Tá átrokandi mál eru á skránni, fær ein boð frá Amnesty og við at svara boðnum aftur, hevur tú gjørt títt.
- Amnesty arbeiðir nógv við at savna undirskriftir og við hesi sms-skipanini, er tað ein skjótur máti at fáa fatur á so nógvum undirskriftum, sum gjørligt tá tað skal ganga skjótt fyri seg. Hendan sms-skipanin vísir seg at rigga væl, tí at hon gevur úrslit í einum út av trimum førum, sigur Turið Maria.
Hvønn dag fær Amnesty upplýsingar um grov brot á mannarættindini, sum krevja stundisliga atgerð. Um mett verður, at ein undirskriftsinnsavning kann gera mun, verður tað sent út til allar deildir hjá Amnesty.
Les meira um Lívlinjuna og tilmelding her


text:
Nýggj ferja og nýggir møguleikar
Tað var hugaligt at vera í Royndarhúsinum, tá ið nýggja ferjan til Nólsoyar var løgd fram. Leingi hevur verið arbeitt at dagføra trygga og álitandi farleið um Nólsoyarfjørð og haldi eg, at hendan ferjan hevur nógv gott.
Umboðið fyri Knud E. Hansen legði greitt fram tekningar og ymsu atlitini felagið skuldi taka, tá teir fingu uppgávuna at tekna nýggju ferjuna. Hetta var í 2013 og tá varð einki nevnt um prís á 50 mió. kr. Tí verður spennandi at frætta hvat tilboðini fara at ljóða uppá, nú boðið verður út. Vónandi verður ikki politiskt spæl um sparingar, ið hevur víst seg í øðrum verkætlanum.
Standferðslu-umboðið fekk tíanverri ikki svarað í hvønn mun Strandfaraskip Landsins hevur í huga at gagnnýta nýggju ferjuna, at sparingarnar í rakstri fara at hava við sær fleiri túrar. Nýggja ferjan hevur við sær at spardir verða tveir mans. Manningin umborð á Ternuni telur 6, meðan nýggja skipið krevur manningatal á 4.
Støddfrøðisliga er lætt at rokna seg fram til, at tríggjar manningar við nýggju ferjuni, er nett sama tal sum tvær manningar á Ternuni. Við hesum í huga, kann ferðaætlanin betrast munandi uttan eyka manningarløn. Hugaligt hevði verið at sæð útspæl um nýggja ferðaætlan við fleiri túrum. T.d. hevði túrurin kl. 9:30 komið væl við og ofta hevur ynski verið sett um ein túr seinni enn kl. 22.
Undan fundinum bar eg fram ynski, at nýggja ferjan leggur at heima í bygdini. Hesi orð havi eg somuleiðis borið fram í Kringvarpinum og Rás2, men tíanverri er eingin reaktión komin frá Tórshavnar kommunu enn. Eitt framlítandi útspæl frá økisnevndini og Tórshavnar Havn kundi verið grund undir politiskari handling.
Strandferðslan og Knud E. Hansen meta at byggitíðin er 18 mánaðir. Tí er átroðkandi beinanveg at kanna hvørjar broytingar skulu gerast, at ferjan fær nýggja atløgu: Hvar skal smábátaplássið verða? Hvussu nógv skal dýpast? Hvussu langt út skal skráin til rampuna stoypast?
Vit hava nú møguleikan at grundgeva fyri ynskinum at nýggja ferjan leggir at heima í bygdini. Fyrsta eg havi í huga er, at tað skapar lív og hugnað, at lagt verður at undir Kunningarstovuni – hetta er samstundis besta móttøka fyri útlendskum gestum. Eg hugsi at fólk fara at leita oman á keiina, tá ið ferjan er her – at taka ímóti gestum, fylgja gestum avstað ella bara av áhuga og forvitni. Samstundis sum vaksin soleiðis leita oman á keiina, verður eisini tryggari hjá børnum at verða á keiini og í fjørðuni.
Tórshavnar Havn hugsi eg eigur fyriskipanina av bestu av- og áskipan á keiini. Uppskot mítt er, at bilraðið til ferjuna, stendur frá keiini norður móti kirkjuni og síðani niðan brekkuna norðan fyri Kongsstovu. Bilar, ið koma til Nólsoyar fara høgligast eystur móti Pakkhúsinum og út á Veg – eins og farmurin til Matvørubúðina. Fólk til og frá ferjuni kunnu tá ganga í frið undir Heiðursportrinum.
Eg gleði meg til nýggja ferjan kemur í sigling og eg seti álit mítt á avvarandi mynduleikarnar at nýggj atløga verður skipað í krókinum undir Kunningarstovuni.
Jákup av Skarði
Flaggdagin 2015


text:
Summar Festivalurin heldur í dag fram við konsertum á trimum pallum, undirhaldi og tónleiki í Silvalandi og mangt annað.
Fyrsta kvøldið á Summar Festivalinum var framúr gott – og nakað vátt. Lukas Graham hevði stórfingna konsert á Vágsbøi, har eisini Danny & The Veetos hildu poppveitslu.
Í kvøld spælir poppstjørnan Christopher á Vágsbøi. Hann er komin til landið og lovar eina rimmar konsert í kvøld. Christopher spælir fangandi popptónleik, og hann er kendur sum ein fantastiskur performari á pallinum.
Í kvøld spæla eisini legendurnar Dynamit og Signar í Homrum á stóra palli. Eisini ber til at hoyra bólkar sum Tinganest, Grandma’s Basement, Báru Silvansdóttir, Jens Marna Hansen, Beinir og Benjamin Rajani.
Silvaland lat upp kl 14.00 og bjóðar aktivitetir og undir. Kl 17.00 verður konsert við Mariu á Lakjuni í Silvalandi.
Um tú veitst okkurt, sum VP ikki veit - skriva so til vp@vp.fo


text:
12,3 milliardir krónur.
So nógv heldur danska skattavaldið at málið um svik við vinningsbýtisskatti nú snýr seg um.
Ein gjøgnumgongd av málunum hevur havt við sær, at danska skattavaldið hevur broytt metingin av, hvussu nógvar pengar málið snýr seg um í alt. Gamla metingin er hækkað við 3,2 milliardum krónum; upp í 12,3 milliardir krónur.
Málið snýr seg um, at útlendskar fyritøkur av órøttum hava fingið endurgoldið vinningsbýtisskatt. Hetta er gjørt á tann hátt, at tær hava søkt um endurgjald fyri partabrøv, sum fyritøkurnar ikki hava átt og við at falsa skjøl og prógv.
Tað skrivar danska heimasíðan finans.dk.
- Tað er syrgiligt, at danski statskassin - og við tí øll tey, sum av sínum eintingum gjalda skatt - eru snýtt fyri eina so risastóra upphædd. Vit hava alla tíðina vitað, at samlaða upphæddin kundi hækka, og tað er tíverri tað sum nú verður váttað. Tað einasta, sum eg fegnist um í hesum sambandi er, at vit við hesum seta eitt punktum fyri hesum málinum, sigur Karsten Lauritzen, skattamálaráðharri í tíðindaskrivi.
Sambært finans.dk hava donsku myndugleikarnir fryst 2,1 milliardir krónur, sum standa í bankum uttanlands við teirri grundgeving, at talan skal vera um óreiðliga vunnan pening.
Svikið við vinningsbýtisskatti hevur gingið fyri seg í, og ein høvuðsorsøk er eftir øllum at døma, at danska skattavaldið ikki hevur havt eftirlit við umbønum um endurgjald av vinningsbýtisskatti. Tí hava tey, sum hava svikað, bara søkt um endurgjald - og stutt eftir er peningurin bara fluttur.
Tá svikið kom undan kavið, er Skat farið undir eina størri kanning, og samstundis er Bakmanspolitiið farið inn í málið.
- Løgreglan heuvr gjørt eitt stórt arbeiði, og so kunnu vit bara vóna, at teirra arbeiðið gevur úrslit. Tað hevur sjálvandi stóran týdning, at tey sum eru sek í hesum málinum koma fyri rættin, sigur danski skattamálaráðharrin.
Sambært donskum miðlum hevur Bakmanspolitiið skuldsett eitt starvsfólk í Skat fyri at hava samstarva við feløg og privatpersónar uttanlands. Hesi tíðindini eru ikki váttað.


text:
Tríggir føroyingar hava luttikið á millumtjóða ráðstevnuni, International Cleaner Fish Summit, sum varð hildin í Glasgow í mai. Endamálið við ráðstevnuni var at seta ljós á framleiðslu og nýtslu av reinsifiski í alivinnuni.
Endamálið við reinsifiski er at sleppa undan trupulleikum við lús, og harvið gera tað óneyðugt at viðgerða laksin fyri lús.
Reinfiskar eru fiskasløg, sum verða brúkt til at eta lús av laksi, og í Føroyum verða rognkelsir brúkt til hetta endamálið. Aðrastaðni verða eisini nýtt onnur sløg av reinsifiski, eitt nú sonevndir varrafiskar. Orsøkin til, at vit einans nýta rognkelsir í Føroyum er tann, at hesi liva í føroysku firðunum, meðan varrafiskar ikki finnast her.
Umleið 200 fólk úr fimm londum í Norðuratlantshavi – Føroyar, Ísland, Noreg, Skotland og Írland – luttóku á ráðstevnuni. Eitt umboð frá hvørjum luttakaralandi lýstu støðuna við reinsifiski í teirra landi við fokus á framleiðslu og nýtslu av reinsifiski í alivinnuni. Hendan leiklutin fyri Føroyar hevði Kirstin Eliasen, samskipari og granskari á Fiskaaling.
Hóast avbjóðingar eru á ymsum økjum, var felags niðurstøðan hjá teimum luttakandi londunum, at fellið av reinsifiskum enn er alt ov høgt, og tí er stórt rúm fyri betringum.
Umframt Kirstin Eliasen úr Fiskaaling, luttóku fyri Føroyar Peter Østergaard frá Aquamed og Esbern Patursson úr Luna.


text:
Niðursetubygd
Niðursetubygdir kallast tær bygdir, sum eru bygdar seinastu øldirnar, serliga í 19. øld, við at menn fingu traðir burturav kongsjørðini burturi í óbygdum, og so bygdu sær hús á trøðni, veldu hana og búsettust har. Niðursetubygdir eru tí ikki gamlar bygdir, og har er í flestu førum ongin kongsgarður. Í summum førum er bygdin tó bygd við at bóndi hevur búsett seg í sínum hagaparti, og tá er eisini uttangarðs jørð til bygdina.
Nakrar niðursetubygdir:
- Hvítanes, bygd í 1830unum
- Rituvík, bygd í 1873
- Æðuvík, bygd í 1897
- Langasandur, bygd í 1839
- Nesvík (útdeyð sum bygd, men Leguhúsið í Nesvík er har nú.
- Oyrarbakki
- Ljósá
- Lopra, bygd í 1834
- Akrar
- Víkarbyrgi, (endur)bygd í 1830unum. Víkarbyrgi er helst landnámsbygd, ið avtoftast eftir Svartadeyða 1349
- Hamrabyrgi
- Slættanes, bygd í 1835, avtoftað í 1864


text:
Teir 16 U12-dreingirnir vóru sera hugagóðir, og tað sama vóru okkara U18-leikarar. Fyrst vórur nøkur øvilisi koyrd í gjøgnum, og fína venjingin endaði við einum dysti.
U12-leikararnir í morgun vóru hesir: Helgi, Rói, Marius, Bjartur, Markus, Brian, Suni, Eliesar, Dánial, Hjalti, Sjúrður, Bjarni, Andrias, Magnus, Rókur og Rógvi.
Vit takka fyri góðu søguna við øllum teimum fínu myndunum. Samstundis vilja vit minna øll á: leikarar, leiðarar, avvarandi og øll hini eisini, at tit altíð eru hjartaliga vælkomin at senda okkum stuttligar, spennandi ella bara onkra søgu, tit kundu hugsa tykkum, at vit tóku við á síðuna.
Myndir: Erling Dalsgaard


text:
11 Uppskot til samtyktar um ungdˇmsh˙s
A. Upprunauppskot
B. 1. viger (Oraskifti)
C. ┴lit
D. 2. viger (Oraskifti)
┴r 2008, 11. februar, legi Beinta Bak Lamhauge, vegna 9. a. Ý Argja sk˙la, fram soljˇandi
Uppskot
til
samtyktar
Heitt verur ß landsstřri um at leggja fyri L°gtingi uppskot til l°gtingslˇg um ungdˇmsh˙s og uppskot um jßttan ß fÝggjarlˇgini, i kann tryggja, at allar bygdir vi meira enn 1500 fˇlkum fßa eitt ungdˇmsh˙s, i lřkur n°kur ßsett minstukr°v.
Vimerkingar:
Uppskoti er, at allar bygdir, i hava meir enn 1500 fˇlk, skulu hava eitt ungdˇmsh˙s. Meiningin vi hesum ungdˇmsh˙si skal vera at fyribyrgja, at ungdˇmurin ß bygd keir seg alt ov nˇgv um dagarnar. Ungdˇmsh˙si skal hava nˇgv Ýtriv og sp°l, i ungdˇmurin hevur hug at spŠla.
Meiningin er eisini at halda umgdˇmsh˙sini r˙s & royk frÝ!. Hetta vil siga, at einki r˙sdrekka ella nakar tubbaksroykur skal vera inni og helst ikki uttanfyri Ý nŠrheitini. Bygdir, i liggja tŠtt at hesum bygdum, skulu eisini hava m°guleikan at nřta hetta ungdˇmsh˙s.
Ungdˇmsh˙si kann hava ta ßvirkan, at ungdˇmurin ß bygdunum kemur at kenna hv°nn annan betur og verur meira samlaur og fŠr meira samanhald.
D°mir um innihald Ý ungdˇmsh˙sinum :
Ě Poolbor
Ě Bortennis
Ě Stˇrskřggi vi kanˇn
Ě Wii
Ě Playstation 3
Ě X-Box 360 ta skal vera Ý sambandi vi stˇrskřggjan og kanˇnina
Ě Nˇgv ymisk brettsp°l, borsp°l og anna
Ě Eitt h°li, har i sk˙lanŠmingar hava m°guleika at gera sk˙lating. Har skulu vera teldur vi interneti, printari og anna, tey kunnu br˙ka til ger av sk˙latingum
Ě Eitt h°li vi sofum, har ungdˇmurin kann sita og prßta
Ě Ein salur, har pallur er vi instrumentum soleiis, at fˇlk kunnu spŠla tˇnleik. Eisini 4 ella 5 teldur, i eru settar saman, so dreingir ella gentur kunnu spŠla mˇti hv°rjum °rum. Teldurnar skulu ikki hava internet!!
1. viger 11. februar 2008. Mßli beint Ý Vinnunevndina, sum tann 12. februar 2008 legi fram soljˇandi
┴lit
Beinta Bak Lamhauge hevur vegna 9. a. Ý Argja sk˙la lagt mßli fram, og eftir 1. viger Ý dag er ta beint Vinnunevndini.
Nevndin hevur vigj°rt mßli ß fundi, og tekur ein samd nevnd undir vi uppskotinum, vi tÝ fyrivarni, at ßbyrgdin fyri trivnainum hjß ungdˇminum ikki eigur at vera tikin frß kommununum og ungdˇminum sjßlvum. Nevndin heldur, at lutt°kan hjß landinum skal avmarkast til at seta minstukr°v til kommunurnar og veita stuul til tŠr kommunur, i ikki eru f°rar fyri at gjalda sjßlvar. Eisini heldur nevndin at ta er skeivt at seta eitt minstamark ß 1500 Ýb˙gvar, fyri at ein bygd kann fßa eitt ungdˇmsh˙s. Um fleiri bygdir ynskja at taka seg saman um at fßa eitt ungdˇmsh˙s, eigur landi eisini at stula hesum. Nevndin metir, at um minstamarki verur strika og bygdir broytt til °ki, so er samtyktin so breitt ora, at sjˇnarmiini hjß nevndini annars fella innan fyri verandi oring.
TÝ setir meirilutin fram soljˇandi broytingaruppskot:
b r o y t i n g a r u p p s k o t
Samtyktin verur ora soleiis: ôHeitt verur ß landsstřri um at leggja fyri L°gtingi uppskot til l°gtingslˇg um ungdˇmsh˙s og uppskot um jßttan ß fÝggjarlˇgini, i kann tryggja, at °ll °ki Ý landinum fßa eitt ungdˇmsh˙s, i lřkur n°kur ßsett minstukr°v.ö
Vi hesi broyting tekur nevndin undir vi mßlinum og mŠlir L°gtinginum til at samtykkja uppskoti.
2. viger 12. februar 2008. Broytingaruppskoti samtykt 29-3-1. Mßli avgreitt.


text:
Tað verður býráðslimurin Líf Magneudóttir úr Reykjavík, sum kemur at vera við til at handa og tendra jólatræið á Vaglinum í ár.
Tað skrivar Tórshavnar kommuna á heimasíðu síni.
Sum siðvenja er, hevur Reykjavík latið Havnini eitt jólatræ, sum hesaferð verður tendrað leygardagin 2. desember kl 15.30. Samstundis letur Skoytubreytin upp.
Siðvenja er eisini, at eitt umboð fyri Reykjavíkar býráð er við at tendra træið. Lif Magneudóttir kemur til Føroya fríggjadagin 1. desember og fer heimaftur mánadagin 4. desember.
Aðalkonsulát Íslands og Tórshavnar kommuna eru vertir hesar dagarnar.


text:
Klárt at melda til jólakappingarnar
Innbjóðingar til jólakappingarnar eru sendar út, og ítróttafólk kunnu melda til.
Kappingin í svimjing verður í stásiligu høllini í Klaksvík sunnudagin 20. novembur kl 17.00 meðan jólakappingini í boccia verður í badmintonhøllini í Havn 26.novembur kl 12.30.
Tað er onki krav, at tit skulu venja regluliga fyri at luttaka í kappingunum, øll kunnu luttaka í kappingunum! Í svimjikappingini verður skipað fyri serligum kappingum, har óroyndir svimjarar kunnu royna seg á jjavnbjóðis støði.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
George Harrison
George Harrison (føddur 25. februar 1943 í Liverpool og deyður 29. november 2001 í Los Angeles, Kalifornia). Hann byrjaði yrkisleið sína í The Beatles saman við John Lennon, Paul McCartney og Ringo Starr. Í fyrstuni skrivaði George Harrison ikki nógvar sangir fyri The Beatles, men sum árini gingu og løgini gjørdust betri troyttaðist hann av at standa í skugganum av Lennon/McCartney.
The Beatles vóru virknir millum 1962 og 1970. Aftaná at The Beatles vóru upploystir virkaði George Harrison bert sum solistur. Yrkisleiðin hjá George Harrison hevði sínar hæddir og lægdir. Tað byrjaði sera væl við trídupult plátuni All Things Must Pass og risahittinum "My Sweet Lord" í 1970; men sum árini liðu fall George Harrison mestsum í gloymskuna hjá øllum øðrum enn sínum mest trúføstu fjepparum. Í seinu helvt av 1980'unum kom George Harrison tó afturíaftur við plátuni Cloud Nine og ikki minst í samstarvinum við Jeff Lynne, Tom Petty, Roy Orbison og Bob Dylan í Travelling Wilburys.
Innihaldsyvirlit
George Harrison sangir við The Beatles[rætta | rætta wikitekst]
Tað fall ikki George Harrison líka lætt at skriva sangir sum hjá John Lennon og Paul McCartney. Í samband við upptøkurnar hjá Beatlunum saman við Tony Sheridan á sumri 1961 varð tó eitt instrumentalt lag spælt inn, ið George hevði skrivað samaan við John - "Cry For A Shadow". Lagið var ein parodi uppá tónleikin hjá The Shadows.
Men fyrstu árini Beatlarnir vóru virknir sang George løg hjá øðrum so sum Chains og "Do You Want To Know A Secret" (av Please Please Me); "Roll Over Beethoven" og "Devil In Her Heart" (av With The Beatles); "I'm Happy Just To Dance With You" (av A Hard Day's Night) og "Everybody's Trying To Be My Baby" (av Beatles For Sale). Serliga John Lennon royndi at hjálpa George við sangum - "Do You Want To Know A Secret" og "I'm Happy Just To Dance With You" eru báðir skrivaðir beinleiðis til George Harrison at syngja, og í hesum høpi er tí eisini vert at nevna "You Really Got A Hold On Me" (av With The Beatles), ið teir báðir syngja saman.
Fyrsti George Harrison sangurin, sum kom á eina Beatles plátu, var "Don't Bother Me", ið slapp á With The Beatles í 1963. George skrivaði sangin, tá ið hann lá sjúkur nakrar dagar sum eina roynd at vita, um tað bar til hjá sær at skriva yvirhøvur. Á Help! plátuni frá 1965 átti George 2 sangir: "I Need You", sum eisini varð við í filminum, og "You Like Me Too Much", og á Rubber Soul átti "hin stilli" tveir sangir aftrat: "Think For Yourself" og "If I Needed Someone", ið gjørdist eitt stórt hitt hjá bólkinum The Hollies.
Í 1966 komu einans út 16 nýggir Beatles sangir, og George átti tríggjar av teimum 14, ið komu á Revolver plátuna: "Taxman", ið hevði eitt riff, sum er vorðið kopierað av mongum bólkum síðani tá; "Love You To", ið var fyrsta indiska lagið hjá The Beatles og so rocksangurin "I Want To Tell You". Á Sgt Pepper's Lonely Hearts Club Band, sum kom á sumri í 1967, átti George Harrison tann droymandi og filosofiska "Within You Without You", ið aftur var indiskur í arrangementinum. George Harrison læt eisini tveir sangir hetta árið til komandi teknifilmin Yellow Submarine, ið tó ikki kom alment út fyrr enn tíðliga í 1969. Sangirnir vóru "Only A Nothern Song" og "It's All Too Much". Harumframt læt hann eisini sangin "Blue Jay Way" til filmin Magical Mystery Tour, ið varð frumsýndur á BBC 2. jóladag 1967.
Á vári í 1968 kom so fyrsti sangurin hjá George á eina Beatles singul. Tað var tann vakri og indiski "The Inner Light", sum slapp á B-síðuna á Lady Madonna. "The Inner Light" varð innspældur um sama mundi, sum upptøkurnar til Wonderwall Music filmsplátuna hjá George Harrison fóru fram. Á White Album átti George Harrison 4 sangir, og tann víðagitni "While My Guitar Gently Weeps" við Eric Clapton á gittara verður roknaður sum ein av heilt stóru rock-klassikarunum. Millum hinar sangirnar hjá George á plátuni er "Piggies", ið var ein av sangunum Charles Manson og hansara harkalið brúktu sum prógv fyri sínum dómadagsætlanum, tí tey sóu tað sum tekin um komandi rasu-kríggið, ið Charles Manson væntaði sær. Serliga Helter Skelter verður settur í samband við hesa skemdargerð hjá Manson. "Long Long Long" og "Savoy Truffle" eru hinir báðir sangirnir hjá George á Hvítu Plátuni.
Í januar 1969 vóru upptøkur gjørdar til Get Back verkætlanina, har Beatlarnir ætlaðu sær at venda aftur til sínar røtur og spæla inn uttan ov nógvar yvir-dubbingar í studio, sum teir annars vóru vorðnir kendir fyri. Verkætlanin skuldi føra til ein film og enda við eini konsert.
Hóast George hevði fleiri sangir við til verkætlanina, gramdi hann seg seinni um, at John og Paul bert sýndu tveimum av teimum áhuga. Teirra millum var tann blues inspireraði "For You Blue", og lagið George umrøddi sum ein tungur-valtsur "I Me Mine". Um summarið kom so singulplátan The Ballad Of John And Yoko, og á B-síðuni var George Harrison lagið "Old Brown Shoe", ið vísti at eisini hann dugdi at skriva rútmiskt svingandi rock-sangir.
The Beatles vildu ikki, at síðsta minni um teir sum bólkur skuldi vera misjavna Get Back verkætlanin, ið teir høvdu ilt við at fáa sett saman til eina plátu við hóskandi Beatles góðsku, so teir fóru á sumri 1969 aftur í studio at spæla inn eina seinastu plátu. Tann plátan kom at eita Abbey Road eftir gøtuni har London-studioið hjá EMI liggur. Tá ið Beatlarnir vóru givnir tók studioið navnabroyting og kallaðist síðani Abbey Road Studios at heiðra The Beatles, sum spældi næstan allan sín tónleik inn har.
Á Abbey Road plátuni eigur George tveir av allarstørstu Beatles klassikarunum yvirhøvur. Tann yndisliga "Here Comes The Sun" og vakra "Something", sum varð mettur at vera so góður, at sangurin slapp á singulplátu saman við "Come Together". Hetta var so síðsta dupulta A-síðu singulin hjá The Beatles, tvs. at teir løgdu upp til, at báðir sangirnir skuldu metast sum hitt. Hetta høvdu teir m.a. eisini gjørt við singlurnar "Day Tripper"/"We Can Work It Out" (1965) og "Yellow Submarine"/"Eleanor Rigby" (1966).
Í januar 1970 varð klippingin liðug av mongu filmsupptøkunum í samband við Get Back, ið nú hevði fingið heitið Let It Be; men tá varnaðust Beatlarnir, at eingin líkinda upptøka var av lagnum "I Me Mine" hjá George, ið var við í filminum. Hetta gjørdi, at teir fóru saman í studio at spæla inn "I Me Mine" av nýggjum. John Lennon var ikki við á hesum upptøkunum, tí hann og Yoko Ono vóru stødd í Danmark í royndini at fáa samband við dóttir Yoko, ið hon átti í fyrru giftu síni við amerikumanninum Tony Cox.
Phil Spector fekk litið upp í hendur at produsera Let It Be, so tryggjast kundi, at upptøkurnar frá januar mánaði 1969, kom út í nøktandi líki.
Fyrstu verkætlanirnar[rætta | rætta wikitekst]
Wonderwall var ein filmur um ein mann í bestum árum, sum fær ein nýggjan ungdóm, tá ið hann varnast, at hinumegin garðin heldur vakra grannakvinnan til. Løgini á filmsplátuni Wonderwall Music hjá George Harrison, ið var fyrsta útgávan, sum kom á plátufelagnum hjá The Beatles Apple Records, kunnu býtast í tvey. Tey løgini, sum eru innspæld í India við indiskum instrumentum, og so tey løgini, sum eru innspæld í London við vesturlendskum instrumentun. Plátan seldi tó einki serliga væl. Electronic Sound æt næsta plátan, ið George Harrison gav út. Á hesi plátu eru tvey løg, sum bæði eru gjørd við syntheseisara. Heldur ikki henda plátan seldi nakað serligt.
Stóra gjøgnumbrotið[rætta | rætta wikitekst]
Í 1970 kom so stóra gjøgnumbrotið hjá George Harrison. Hann hevði gjøgnum árini skrivað eina rúgvu av sangum, og nú George ikki longur hevði bindingarnar The Beatles góvu honum, liggjandi á sær, var lagamanni at spæla inn. Úrslitið gjørdist tann trýdupulta plátan All Things Must Pass, og av henni fekk George eisini risa-hittið My Sweet Lord. My Sweet Lord skuldi tó volda George Harrison mikið høvuðbrýggj, tí hann bleiv stevndur fyri at hava plagierað lagið He's So Fine. George endaði við at tapa sakina.
Stuðulskonsertin[rætta | rætta wikitekst]
Ravi Shankar, sum á sinni lærdi George Harrison at spæla sitar, gjørdi Beatlan varugan við trupulleikarnar í Bangladesj, sum var hart rakt av hungri. Tvær stórar konsertir har m.a. Bob Dylan, Billy Preston og Ringo Starr framførdu vórðu upptiknar og filmaðar, og ætlanin var, at alt yvirskotið skuldi fara óskert til hjálpararbeiði í plágaða landinum. Í 1972 komu so upptøkurna út á enn einari trýdupultari plátu.
Lívið í materialla heiminum[rætta | rætta wikitekst]
Tað kendist næstan sum um George Harrison hevði brent krútið ov skjótt av, soleiðis sum 70'ini gingu, tí komandi pláturnar vóru misjavnar og fingu lakari og lakari móttøku sum árini gingu. Í 1973 kom plátan Living In The Material World, ið var seinasta stóra hittið hjá Harrison í 70'unum. Singulin Give Me Love (Give Me Peace On Earth) kom rímiliga høgt upp á hittlistarnar.
Í 1974 kom plátan Dark Horse, ið var merkt av at George um tað mundi plátan var innspæld var sjúkur í hálsinum, og tí er sangurin hjá honum heldur misjavnur á útgávuni, sum hann enntá royndi at fylgja upp við eini konsertferð í USA, sum beinleiðis kann kallast ein fiasko. Í 1975 kom plátan Extra Texture (Read All About It), sum hóast hon hevði sínar løtur, doyði burtur rættiliga skjótt á sølulistunum.
Í 1976 var sáttmálin The Beatles høvdu havt við EMI útgingin, og plátufelagið gjørdi tí av at geva út eina savnsplátu við tí besta hjá George Harrison - The Best Of George Harrison. Tað sum er sermerkt við plátuni, ið George onga ávirkan hevði á, var at á síðu a vóru løg við The Beatles, og á síðu B vóru solo løg við George Harrison. Ein líknandi pláta kom eisini á marknaðin við Ringo Starr - Blast From Your Past, men hóast hon ikki varir meir enn ein hálvan tíma, so eru bert løg frá solokarrieruni hjá Ringo á plátuni.
Paul McCartney hevði skrivað nýggjan sáttmála við EMI og var eitt somikið stórt navn um hetta mundið, at plátufelagið ikki gav út líkandi plátu við hansara bestu løgum. John Lennon, sum var farin í sjálvboðið sáttmálaloysi at vera heima hjá nýfødda soni sínum, slapp eisini undan hesi viðferðini, tí hann hevði sjálvur staðið fyri at skipa eina savnsplátu beint áðrenn sáttmálaskeiðið var runnið - Shaved Fish (Collectable Lennon). George Harrison hevði tó fingið nýggjan sáttmála við WarnerBrothers, ið var plátufelagið hann helt seg til næstu nógvu árini. Tær næstu pláturnar hjá George komu so út á hansara egna merki Dark Horse Records, ið fekk eina góða samstarvsavtalu við Warner.
Í 1981 gav George út plátuna Somewhere In England, har stóra hittið gjørdist minnissangurin All Those Years Ago, sum var skrivaður til John Lennon, ið bleiv myrdur 8. desember í 1980. Í 1987 kom út plátan Cloud Nine, ið Jeff Lynne úr ELO hevði produserað. Av hesi plátu fekk George Harrison sítt størsta hitt síðan My Sweet Lord - Got My Mind Set On You. Í 1988 byrjaði samstarvið í Traveling Wilburys. George Harrison doyði av krabbameini.
George Harrison pláturnar[rætta | rætta wikitekst]
- Wonderwall Music - 1968
- Electronic Sound - 1969
- All Things Must Pass - 1970
- Concerts For Bangla Desh - 1972
- Living In The Material World - 1973
- Dark Horse - 1974
- Extra Texture (Read All About It) - 1975
- Best Of George Harrison - 1976
- 33 & 1/3 - 1976
- George Harrison - 1979
- Some Time In England - 1981
- Gone Troppo - 1982
- Cloud Nine - 1987
- Traveling Wilburys Vol 1 - 1988
- Traveling Wilburys Vol 3 - 1990
- Live In Japan - 1992
- Brainwashed - 2002


text:
Áheitan frá MBF til Fíggjarmálaráðið, Kommunala arbeiðsgevarafelagið og Føroya Pedagogfelag
Soljóðandi skriv er sent pørtunum í trætuni á arbeiðsmarknaðinum 8. januar.
Í samband við trætuna á arbeiðsmarknaðinum millum Fíggjarmálaráðið, Kommunala arbeiðsgevarafelagið og Føroya Pedagogfelag vil MBF hervið heita á partarnar um at finna eina loysn.
MBF vil gera vart við, at støðan á brekøkinum er alt annað enn góð, nú fólk eru noydd at flyta úr teirra egnu heimum, orkan á teimum stovnum, ið enn eru opnir, er rættiliga nógv skerd, og nú verkfallið/verkbannið rakar børn, ið bera brek í fólkaskúlanum.
MBF hevur ongar viðmerkingar um, hvør nú hevur ábyrgdina av, at støðan er sum hon er, men kunnu vit vísa á, at tá vit í 2014 sendu skuggafrágreiðing til ST nevndina, var eitt av okkara kritikpunktum, at ongin lóg ella kunngerð tryggjar fólk, ið bera brek, tá ið verkfall er. Í hesari frágreiðing til ST vísti MBF á, at tað kom fyri, at fólk, ið bera brek, ið búgva á sambýlum ella vardum bústøðum, máttu flyta úr heimi teirra og heim til familju ella til størri eindir, tá ið verkfall var.
Nú fýra ár seinni mugu vit ásanna, at støðan ikki er betri, enn hon var tá skuggafrágreiðingin varð skrivað. Tað er ikki einans heimið hjá fólki, ið verður rakt, men sleppa teir veikastu næmingarnir ikki í skúla heldur. Støðan í dag er tann, at børn, ið bera brek, ið eru í einari skipan við námsfrøðiligum stuðli í fólkaskúlanum sleppa ikki í skúla og missa harvið undirvísing, meðan aðrir næmingar, ið ikki hava námsfrøðiligan stuðul sleppa í skúla.
MBF vil til eina og hvørja tíð virða rættin hjá fakfeløgum at nýta tey vápn, tey hava, í hesum føri verkfall. Tó vilja vit heita á allar tríggjar samráðingarpartarnir at tryggja, at tað ikki eru teir veikastu bólkarnir í samfelagnum, ið eru fyri mismuni.
MBF vil heita á samráðingarpartarnir at finna eina loysn og ikki góðtaka, at fólk, ið bera brek, eru fyri mismuni, tá verkfall/verkbann er. Tað er ikki í lagi, at hetta so viðbrekna økið aftur og aftur verður rakt.
Vinarliga MBF
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Rúsdrekkaávirkaður og 12 persónar í bilinum
Myndarøð: Væleydnað seymiskeið fyri nýbyrjarar
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
Prát við Svend Højgaard
Ísraelar og palestinar - sum dagur og nátt
55 vilja vera stjóri
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Ein sólskinssøga á vetri
Íslendsk lodnuskip hava rokveiðu - norðmenn á veg
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará